Karnival Memperkasakan Belia dan Mahasiswa Anjuran Persatuan Pemimpin Muda UM

Kuala Lumpur – Persatuan Pemimpin Muda Universiti Malaya (UM) menganjurkan Karnival Pemimpin Muda UM pada 9 Januari 2022 yang merupakan aktiviti utama (flagship activity) peringkat antarabangsa dan dilaksanakan secara dalam talian.

Antara objektif Karnival Pemimpin Muda UM termasuklah memberikan ruang kepada mahasiswa dan mahasiswi untuk mengembangkan daya kepimpinan mereka, menyediakan platform kepada semua mahasiswa dan belia untuk berkongsi idea dan buah fikiran dengan mengambil bahagian dalam pelbagai jenis aktiviti karnival, melengkapkan diri dengan kemahiran insaniah, memperoleh peluang untuk mengenali para pemimpin belia dari pelbagai negara dan universiti serta mengeratkan hubungan dalam kalangan ahli-ahli persatuan.

Terdapat pelbagai acara menarik yang dianjurkan dalam karnival ini seperti sesi sukan dan senam aerobik dalam talian, sesi suai kenal, perhimpunan agung pemimpin belia antarabangsa, sesi persembahan dan debat.

Karnival ini disertai oleh para pemimpin belia dan pelajar varsiti dari pelbagai negara seperti Singapura, Jepun, China, Thailand, Indonesia dan banyak lagi sehingga mencecah 300 penyertaan. Selain itu, beberapa buah universiti awam dan swasta tempatan turut menyertai karnival ini. Antaranya termasuklah Universiti Kebangsaan Malaysia (UKM), Universiti Teknologi Malaysia (UTM), Universiti Utara Malaysia (UUM), Universiti Putra Malaysia (UPM), Monash University dan banyak lagi.

Secara keseluruhannya, Karnival Pemimpin Muda UM berjaya mencapai kesemua objektif yang ditetapkan dan membuahkan hasil yang cukup positif dan memberangsangkan. Semua peserta dapat memperoleh manfaat secara optimum pada hujung minggu di samping mempelajari cara-cara untuk mempraktikkan gaya hidup yang seimbang. Melalui penyertaan dalam karnival ini, semua peserta dapat memperoleh ilmu pengetahuan, pendedahan dan pengalaman yang berharga untuk menjadi seorang pemimpin yang holistik.

Persatuan Pemimpin Muda UM bertekad akan terus menganjurkan lebih banyak aktiviti pada masa akan datang demi menyantuni masyarakat dan berkhidmat untuk negara.

Untuk keterangan lanjut berkenaan program anjuran Persatuan Pemimpin Muda UM, sila layari media sosial persatuan seperti yang berikut:

LinkedIn: University of Malaya Young Leaders


Kenyataan Media Pengerusi LPPR Berhubung dengan Isu yang Terkait dengan SPRM

Untuk mendapatkan maklumat terkini, ikuti kami melalui Telegram

Kuala Lumpur – Pengerusi Lembaga Penasihat Pencegahan Rasuah (LPPR), Tan Sri Abu Zahar Ujang mengadakan sidang media berikutan dengan beberapa isu yang berlaku dalam Suruhanjaya Pencegahan Rasuah Malaysia (SPRM) sehingga menimbulkan polemik dan persepsi negatif.

Sidang media ini adalah berkaitan dengan isu melibatkan (1) Ketua Pesuruhjaya SPRM, Tan Sri Azam Baki; (2) dakwaan surat daripada mantan ahli Panel Perundingan dan Pencegahan Rasuah (PPPR) SPRM, Dr. Edmund; (3) salah guna kuasa dan penyelewengan barang kes mantan ketua pengarah sebuah agensi; (4) penahanan pegawai dalam membantu siasatan kes jenayah; dan (5) pertuduhan pegawai SPRM terima suapan.

Mesyuarat khas telah dilaksanakan pada 24 November 2021 dengan penglibatan daripada semua wakil LPPR bagi mendapatkan dan mengetahui penjelasan lanjut.

Dalam pertemuan itu, Tan Sri Azam menjelaskan kedudukan sebenarnya bahawa akaun saham milik beliau ketika itu digunakan oleh adiknya, Nasir Baki untuk membeli saham berkaitan pada tahun 2015. Jelasnya, beliau tidak mempunyai sebarang kepentingan pecuniary ataupun benefisial bagi pembelian mahupun pemilikan saham berkenaan.

Pada masa yang sama, pembelian saham tersebut dibuat di pasaran saham terbuka dan tiada sebarang percanggahan kepentingan bagi pembelian saham berkenaan pada tahun 2015. Walau bagaimanapun, kesemua saham tersebut telah dipindahkan semula kepada Nasir Baki dalam tahun berkaitan.

Setelah berbincang dengan panjang lebar, ahli-ahli LPPR berpendapat bahawa Tan Sri Azam tiada sebarang kepentingan pecuniary mahupun benefisial terhadap saham berkenaan. LPPR turut berpuas hati dengan penjelasan yang diberikan tanpa sebarang perlakuan jenayah atau conflict of interest dalam perkara tersebut. Maka itu, LPPR bercadang untuk memaklumkan perkara tersebut kepada masyarakat.

Namun begitu, isu ini telah dibangkitkan terlebih dahulu oleh bekas ahli Panel Perundingan dan Pencegahan Rasuah (PPPR) SPRM, Dr. Edmund Terence Gomez.

Sebagai seorang terpelajar dan Ahli Jawatankuasa PPPR, tentu sekali Dr. Edmund mengetahui struktur dan tanggungjawab semua lima panel yang bebas memantau semua perjalanan Pentadbiran SPRM.

Oleh demikian, Tan Sri Abu Zahar berpendapat bahawa beliau mempunyai dua pilihan untuk mengemukakan perkara yang beliau tidak puas hati kepada LPPR atau Jawatankuasa Aduan (JKA).

Tan Sri Abu Zahar menegaskan bahawa beliau tidak menerima apa-apa surat daripada Dr. Edmund meskipun sehingga ke hari ini.

“Namun begitu, setelah Dr. Edmund menghebohkan perkara ini di media sosial, seterusnya atas arahan saya, pegawai sekretariat SPRM telah menghubungi dan menjemput Dr. Edmund untuk berbincang isu-isu yang dibangkitkan secara bersemuka untuk saya mengetahui perkara yang sebenarnya berkaitan dengan rasa tidak berpuas hati, tetapi tidak dipersetujui.”

Tambah beliau, pendiriannya ialah mempertahankan dan melindungi imej SPRM daripada terjejas dan bukannya melindungi pegawainya yang membuat salah laku.

Maka demikian segala aduan yang dilakukan haruslah disertakan dengan bukti kukuh dan saksi yang dipercayai untuk dikemukakan kepada LPPR atau JKA.

Selain itu, Dr. Edmund juga boleh membuat laporan polis berhubung isu yang dibangkitkan sekiranya tidak percaya atau yakin kepada panel-panel tersebut. Untuk makluman, peranan PPPR adalah untuk menasihati SPRM dari aspek pencegahan dan pendidikan masyarakat. Peranan lain ialah menasihati Suruhanjaya bagi meningkatkan keberkesanan aktiviti pemeriksaan dan perundingan terhadap amalan, sistem dan tata kerja di sektor awam dan swasta yang membuka ruang dan peluang perlakuan jenayah rasuah.

Tan Sri Abu Zahar berkata, “Saya sangat berpuas hati dengan tindakan SPRM yang telah menyiasat kes berkenaan dan seorang suspek dalam kalangan seorang pegawai SPRM telah pun dituduh di Mahkamah Sesyen Kuala Lumpur semalam (4 Januari 2022).

“Daripada mula perkara ini berlaku, SPRM dan LPPR berharap supaya suspek hendaklah dituduh di mahkamah secepat mungkin untuk mengelakkan persepsi negatif masyarakat, namun pihak SPRM tiada kuasa untuk membuat pertuduhan, kerana kuasa membuat apa-apa pertuduhan merupakan kuasa mutlak pihak Peguam Negara (AG).”

LPPR turut dimaklumkan bahawa susulan kes berkenaan, SPRM telah melakukan asset recovery dan menyita sejumlah wang tunai bernilai kira-kira A.S.$4.07 juta dan RM1.6 juta, serta aset yang dibeli hasil wang haram tersebut, iaitu dua bidang tanah, tiga kereta, dua motosikal dan sebuah rumah.

“Saya telah mengadakan perbincangan bersama Pengurusan Tertinggi SPRM dan menyatakan pendirian LPPR yang memandang serius berhubung kes yang melibatkan pegawai SPRM dalam kejadian rompakan berkumpulan yang disiasat di bawah Seksyen 395 Kanun Keseksaan pada 10 Disember 2021,” kata Tan Sri Abu Zahar.

Kes ini bermula apabila pihak polis telah mengenal pasti tiga suspek dalam kalangan pegawai SPRM dan SPRM telah memanggil mereka yang disyaki seterusnya menyerahkannya kepada pihak polis.

Hal ini secara tidak langsung membuktikan ketegasan SPRM yang tidak berkompromi atau melindungi mana-mana pegawainya yang terlibat dalam sebarang salah laku jenayah. Pihak polis juga memberikan jaminan akan menyelesaikan kes berkenaan dalam tempoh segera dan menyerahkannya kepada Jabatan Peguam Negara untuk menentukan tindakan selanjutnya.

Dalam sidang media petang tadi, menunjukkan bahawa SPRM tegas dalam mengambil tindakan terhadap pegawai yang melakukan kesalahan juga terbukti apabila dua pegawainya telah dituduh di Mahkamah Sesyen Johor Bahru, Johor pada 21 Oktober 2021 atas kesalahan memperoleh suapan berbentuk wang tunai sebagai balasan kononnya mereka boleh membantu menyelesaikan kes seorang individu yang disiasat SPRM.

Oleh hal yang demikian, LPPR mendapati bahawa SPRM kini sedang meneliti Prosedur Standard Operasi (SOP) dan pelbagai aspek dalaman dari sudut integriti sebagai penambahbaikan agar perkara sedemikian tidak berulang.

JKA mencadangkan sebanyak 31 penambahbaikan dalam tatacara kerja SPRM, antaranya ketidakpatuhan dalam kendalian barang-barang kes; kelemahan dalam pengendalian dokumen terperingkat, serta pemeriksaan prosedur siasatan dan keperluan logistik.

Dalam hal ini, LPPR akan terus memantau perkembangan isu berkaitan dan memberikan pandangan dalam membentuk suruhanjaya bersama pegawai yang berimej, serta berintegriti tinggi.

Mengulas lebih lanjut, cadangan dua akta berkaitan dengan rasuah, iaitu Akta Dana Politik dan Akta Antilompat, LPPR menyokong penuh cadangan tersebut sebagai langkah membanteras rasuah dalam kalangan ahli politik, sekali gus mendapatkan kestabilan politik dalam negara.

Sebagai sebuah badan pemantau bebas, LPPR akan sentiasa memantau, meneliti, memberikan nasihat dan mengemukakan cadangan penambahbaikan supaya SPRM kekal sebagai sebuah agensi pencegahan rasuah yang unggul dan berprestij, sekali gus mencapai matlamat negara bebas rasuah.

Sumber: Teks Sidang Media YBhg. Tan Sri Abu Zahar Ujang, Pengerusi Lembaga Penasihat Pencegahan Rasuah (LPPR).


Pelaksanaan Ujian Saringan COVID-19 Murid Sekolah Rendah Bawah Strategi Pengujian COVID-19 Kebangsaan

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) memaklumkan bahawa pelaksanaan ujian saringan bergilir COVID-19 bagi murid sekolah rendah bawah Strategi Pengujian COVID-19 Kebangsaan Kementerian Kesihatan Malaysia (KKM) akan dilaksanakan secara kendiri oleh murid di rumah dengan bimbingan ibu bapa atau penjaga.

Khusus bagi pelaksanaan ujian saringan COVID-19 pada minggu ini, pihak sekolah telah mengenal pasti murid yang terlibat dan akan mengedarkan kit ujian kendiri berserta Slip Pengesahan Pelaksanaan Ujian Kendiri COVID-19 untuk dibawa pulang oleh murid pada 12 Januari 2022. Keputusan ujian saringan perlu dilaporkan kepada pihak sekolah pada 13 Januari 2022.

Sekiranya keputusan negatif, murid boleh hadir ke sekolah. Jika keputusan positif, ibu bapa atau penjaga hendaklah membawa anak mereka ke fasiliti kesihatan untuk tindakan lanjut dan memaklumkan kepada pihak sekolah. Namun, jika keputusan ujian tidak sah (invalid), ibu bapa atau penjaga perlu memaklumkan kepada pihak sekolah dan murid tersebut akan menjalani semula ujian saringan apabila hadir ke sekolah.

KPM akan mengeluarkan surat siaran berkaitan penyelarasan semula pelaksanaan ujian saringan COVID-19 bagi murid sekolah rendah dan prasekolah.

Ketetapan ini turut terpakai di semua sekolah rendah dan tadika swasta yang berdaftar bawah KPM.

Kaedah pelaksanaan ujian saringan COVID-19 bagi murid sekolah rendah dan prasekolah adalah seperti berikut:

a. Pada hari Isnin, sekolah mengenal pasti 10 peratus murid secara rawak bagi pelaksanaan ujian saringan COVID-19 untuk minggu tersebut.

b. Pada hari Selasa, sekolah membekalkan kit ujian kendiri dan Slip Pengesahan Pelaksanaan Ujian Kendiri COVID-19 kepada murid untuk melaksanakan ujian saringan dan keputusannya perlu dilaporkan kepada pihak sekolah pada hari Rabu.

c. Jika hari berkenaan (a dan b) adalah cuti umum, maka pihak sekolah akan menetapkan hari lain untuk mengenal pasti murid, membekalkan kit ujian kendiri serta penyerahan kembali slip pengesahan.

d. Ujian saringan COVID-19 dilaksanakan secara kendiri oleh murid di rumah dengan bimbingan ibu bapa atau penjaga. Ibu bapa atau penjaga boleh merujuk tatacara pelaksanaan ujian kendiri yang disertakan bersama kit ujian kendiri yang dibekalkan oleh sekolah sebagai panduan.

e. Tindakan susulan yang perlu diambil oleh ibu bapa/penjaga adalah seperti berikut:

i) Melengkapkan dan menandatangani Slip Pengesahan Pelaksanaan Ujian Kendiri COVID-19;

ii) Sekiranya keputusan ujian adalah negatif, murid boleh hadir ke sekolah dan menyerahkan slip pengesahan ujian kendiri kepada pihak sekolah;

iii) Sekiranya keputusan ujian adalah positif, ibu bapa atau penjaga hendaklah membawa anak mereka ke fasiliti kesihatan untuk tindakan lanjut. Ibu bapa atau penjaga perlu memaklumkan kepada pihak sekolah; dan

iv) Sekiranya keputusan ujian tidak sah (invalid), ibu bapa atau penjaga perlu memaklumkan kepada pihak sekolah. Murid akan menjalani semula ujian saringan apabila hadir ke sekolah.

f. Sekolah perlu merekod dan memaklumkan keputusan ujian kepada pejabat kesihatan daerah.


Kecil tetapi Besar Impaknya

Untuk mendapatkan maklumat terkini, ikuti kami melalui Telegram

Kurangnya adab dan tata susila masih lagi mendominasi dalam kehidupan segelintir masyarakat. Suatu hal “kecil” yang belum menampakkan perubahannya ialah soal mengemas kembali meja selepas makan.

Hal ini kedengarannya seperti isu kecil dan remeh, namun jika melihat komentar di media sosial, sesetengah golongan sanggup bertelagah mempersoalkan tentang keperluan enam hingga 10 peratus cukai perkhidmatan yang dikenakan berbanding dengan memilih untuk memudahkan urusan pekerja restoran.

Bayangkan di sebuah restoran makanan segera, sudah menjadi kebiasaan untuk kita melihat sekumpulan muda-mudi yang mencantumkan tiga hingga lima buah meja makan, kemudian ditinggalkan begitu sahaja sisa makanan yang bertaburan dan tisu di atas meja tanpa segan silu.

Tidak cukup di atas meja, sisa-sisa makanan tersebut jatuh di lantai bak “tongkang pecah”. Usai makan, sekumpulan tersebut berjalan meninggalkan meja tanpa sedikit pun rasa empati kepada pekerja restoran. Inilah cerminan krisis adab dan kesusilaan sebahagian masyarakat yang kelihatannya seolah-olah belum cukup didikannya.

Amat menyedihkan apabila melihat tahap kesusilaan masyarakat Barat yang “lebih Timur” daripada orang Timur sendiri, walhal masyarakat Timur sentiasa dicanangkan sebagai kaya dengan adab dan kesusilaannya. Masyarakat Barat sering digambarkan sebagai penuh dengan budaya negatif dengna pelbagai label, namun apabila berada di kedai makan, keadaan bertukar menjadi sebaliknya pula.

Di negara maju, budaya kemas meja dan kumpul sisa makanan untuk dimasukkan ke dalam tong sampah merupakan kebiasaan yang sudah lama disuntik ke dalam kehidupan masyarakat. Mengambil contoh Korea Selatan, budaya kemas meja dipraktikkan secara meluas dengan berdiri atas falsafah “mudahkan orang, orang mudahkan kita”. Menjadi satu kejanggalan jika seseorang itu gagal melaksanakan tugasnya sebelum meninggalkan meja makan.

Walau bagaimanapun, di negara ini berada dalam situasi yang sebaliknya. Bagi mereka yang membersihkan meja selepas makan, segelintir pihak melihat situasi tersebut sebagai agak janggal. Malah, terdapat segelintir individu yang segan untuk melaksanakan nilai murni ini hanya kerana khuatir dipandang “pelik“ oleh orang lain.

Di negara jiran, Singapura, di sebalik status negara maju yang dikecap, ternyata segelintir rakyatnya juga masih lagi gagal keluar dari kepompong mentaliti kelas ketiga, terutamanya dalam aspek mengemas meja selepas makan. Kerajaan Singapura memandang serius tentang hal ini dan telah pun melaksanakan kempen return-your-tray sejak 2013. Begitu pun, kesungguhan kerajaan Singapura ini dikatakan tidak membuahkan hasil apabila kajian daripada Management University (SMU) mendapati satu daripada tiga orang responden mengatakan membersihkan meja selepas makan dianggap sebagai tugas pembersih.

Krisis ini kelihatannya remeh, namun besar implikasinya. Perkara ini bukan sahaja menampilkan sisi pandang kemunduran pemikiran, malah dari sisi lain, aspek ini mewakili imej keseluruhan masyarakat. Pelenturan mentaliti kelas pertama haruslah dilakukan sejak di bangku sekolah lagi. Hal ini merupakan sebuah proses panjang yang perlu bermula daripada sekarang. Meskipun begitu, perlu diingatkan bahawa tanggungjawab mendidik ini tidak hanya terletak di bahu kerajaan, malah menjadi tanggungjawab individu dalam mendidik diri sendiri dan lingkungan persekitarannya.


Keintelektualan Orang Melayu dalam Mencipta Pantun

Kuala Lumpur – “Untuk mengarang pantun yang baik, ada tiga ciri utama yang perlu diabadikan dalam rangkap pantun,” jelas Roslan Madun sebagai pembicara dalam program Bicara Pantun, anjuran Bahagian Buku Sastera, Dewan Bahasa dan Pustaka (DBP) di Balai Budaya Tun Syed Nasir, Wisma DBP pada hari ini.

Menurut beliau, ciri pertama ialah pembayang pantun yang perlu berunsurkan keintelektualan atau ilmu seperti geografi, perubatan dan pertanian. Persekitaran yang logik pula merupakan ciri kedua yang perlu ada dalam pembayang pantun dan tidak boleh direka-reka bagi menyamakan rima akhir, manakala ciri terakhir ialah andaian yang munasabah.

Tambah beliau, yang paling sukar untuk dilaksanakan ialah membuat andaian yang munasabah. Contohnya, “Dari Seremban ke Kuala Lumpur, menembak rusa bertalu-talu” ialah pembayang yang tidak sesuai digunakan. Hal ini demikian kerana di lebuh raya kini tidak ada lagi rusa yang boleh didapati malah orang tidak menembak rusa secara bertalu-talu.

Selain itu, beliau turut menyatakan bahawa terdapat perbezaan logik antara pantun pada zaman dahulu dengan pantun pada hari ini. Beliau memberikan contoh yang memetik tentang bait pantun dalam filem Hang Tuah yang berbunyi, “Dari Melaka ke negeri Pahang, singgah di Johor beli berangan”. Keadaan ini tidak lagi berlaku pada hari ini kerana masyarakat tidak lagi menggunakan kenderaan laut untuk merentas tiga negeri tersebut.

Masyarakat perlu berlaku adil terhadap pantun kerana semua puisi tradisional ditulis dengan maksud yang baik walaupun secara tersuratnya seperti sindiran. Hal ini menunjukkan ketinggian intelektual orang Melayu dalam penciptaan puisi tradisional.

Program Bicara Pantun bersama-sama Roslan Madun ini dipengerusikan oleh Penyampai Radio Internet Ceritera FM, iaitu Syed Suhaimi Syed Abdul Rahim. Yang turut hadir dalam program ini ialah Datuk Dr. Radzuan Ibrahim (Pengerusi Pemuisi), Encik Ismail Ahmed yang juga dikenali sebagai Adiwangsa Sukma (Pengarah Pusat Kebudayaan Universiti Sains Islam Malaysia), Puan Nurul Julia Alani Henry (Ketua Editor Bahagian Buku Sastera), dan karyawan DBP.


Azam Tahun Baharu: DBP Teguh Berjuang dengan Penuh Iltizam

Kuala Lumpur – Dewan Bahasa dan Pustaka (DBP) meraikan tahun 2022 dengan mengadakan Majlis Azam Tahun Baharu 2022 sebagai permulaan yang penuh azam dan bersemangat untuk membina pasukan warga DBP yang berdaya tahan dalam menghadapi cabaran dan arus pemodenan, seiring dengan hasrat kerajaan.

Yang menariknya, dalam majlis yang berlangsung pada hari ini, DBP menyampaikan mesej “Jom Berubah: Tahun Baharu, Azam Baharu” dalam tayangan video animasi dan sketsa pendek.

Menerusi amanat dan azam tahun baharu yang disampaikan, YBhg. Datuk Abang Sallehuddin Abg. Shokeran, Ketua Pengarah DBP berkata, pada tahun 2022, fokus utama DBP adalah berdasarkan Pelan Strategik DBP 2022-2025 yang dibangunkan dengan matlamat untuk mengindustrikan dan melestarikan bahasa dan persuratan Melayu, iaitu bahasa Melayu sebagai bahasa ekonomi; bahasa Melayu sebagai bahasa negara; dan bahasa Melayu sebagai bahasa ilmu.

“Tiga perkara ini akan menjadi tumpuan kita dalam tempoh lima tahun. Semua program mahupun aktiviti mesti menjurus ke arah pengembangan bahasa, sastera dan penerbitan,” tegas Datuk Abang Sallehuddin.

Menurut beliau, karyawan perlu berusaha untuk memastikan setiap perkara yang dirancang akan memberikan impak dan pulangan yang lebih bermanfaat dengan melihat, membuat kajian dan muhasabah diri demi meraih kejayaan dalam organisasi.

Tambah Datuk Abang Sallehuddin, pihak pengurusan juga menekankan bahawa pendekatan inovasi dalam setiap program perlu ditingkatkan sebagai satu daripada kaedah baharu dalam mencapai sesuatu pada tahap yang terbaik, serta bersesuaian dengan peredaran semasa.

Pada masa ini, DBP telah berjaya melaksanakan beberapa perkara, antaranya termasuklah usaha pendigitalan dan penerbitan DBP. Hal ini jelas kelihatan apabila karyawan DBP telah menunjukkan minat dan komitmen yang tinggi dalam era kebiasaan baharu melalui pelbagai penganjuran program, aktiviti serta penyampaian perkhidmatan secara dalam talian dengan memanfaatkan teknologi maklumat dan komunikasi yang terkini.

Ketersediaan warga DBP terhadap perubahan ini memberikan petanda positif dan membuktikan bahawa warga kerja DBP komited dalam melaksanakan tugas yang diamanahkan walaupun menghadapi pelbagai rintangan.

“Kejayaan kita adalah hasil daripada usaha yang dilakukan secara berpasukan. Setiap pekerja perlu bersatu padu memainkan peranan penting bagi mencapai pembangunan negara, meskipun negara dilanda pandemik COVID-19 dan banjir teruk,” jelas beliau.

Pada masa yang sama, Datuk Abang Sallehuddin turut menegaskan peri pentingnya warga DBP berpegang teguh pada undang-undang dan peraturan yang ditetapkan, serta menjadikan Pelan Antirasuah DBP 2022-2025 sebagai tatacara kerja supaya bebas daripada rasuah dan salah guna kuasa.

Selain itu, warga DBP dinasihatkan supaya melengkapkan dos vaksinasi bagi mengurangkan kadar keberjangkitan, seterusnya dapat memutuskan rantaian pandemik COVID-19. Hal ini sangat penting kerana warga DBP, khususnya pegawai banyak berurusan dengan agensi atau jabatan luar.

Datuk Abang Sallehuddin turut menzahirkan rasa simpati atas ujian yang menimpa karyawan DBP. Rentetan daripada itu, DBP bersetuju untuk memberikan bantuan kepada staf yang terkesan dengan kejadian banjir melalui sumbangan yang berjumlah RM1000 untuk sebuah keluarga.


Ledakan Teknologi 3D Serlahkan Kualiti Kehidupan

Untuk mendapatkan maklumat terkini, ikuti kami melalui Telegram

Teknologi cetakan tiga dimensi (3D) secara teorinya telah wujud sejak 1950, namun hanya mula dikaji dan diaplikasikan secara serius sekitar tahun 1980-an, Kini 3D menjadi antara tiang utama Revolusi Perindustrian 4.0. Potensi besar teknologi ini bukan sahaja mampu membantu proses pembuatan dan pembinaan di Bumi, malah bakal dibawa ke Marikh sebagai langkah pertama untuk menawan planet merah itu menjelang tahun 2050.

Penggunaan 3D dijangka dapat membantu manusia untuk membina koloni pertama di Marikh menjelang tahun 2050 dengan perancangan awal menghantar robot-robot dengan teknologi kecerdasan buatan (AI) dan kemampuan 3D terlebih dahulu untuk membina pelbagai infrastruktur yang dapat menampung keperluan manusia di planet merah tersebut.

Pentadbiran Angkasa dan Aeronautik Kebangsaan (NASA) Amerika Syarikat (AS) telah menganjurkan satu pertandingan antara tahun 2015 dengan 2019 bagi mencipta habitat manusia dengan menggunakan 3D untuk misi ke Marikh, dengan tujuan khusus menjimatkan kos bahan binaan serta menggunakan bahan mentah sedia ada di planet tersebut (tanah, pasir, batu dan mungkin juga logam).

Media melaporkan pada tahun lalu bahawa NASA telah memilih konsep binaan berbentuk telur ayam oleh Syarikat AI Space Factory sebagai pemenang. Bangunan empat tingkat itu boleh dibina menggunakan pencetak 3D dalam tempoh 30 jam sahaja.

Teknologi 3D juga membolehkan angkasawan membina sendiri sebahagian besar barang keperluan misi mereka setibanya di planet itu, seterusnya menjimatkan ruang dan bahan bakar yang diperlukan kapal angkasa untuk ke sana. Perkembangan ini juga mungkin dapat mempercepat jangka masa perjalanan sehala ke Marikh daripada 270 hari kepada sekitar 80 hari sahaja seperti yang dirancang oleh bilionair, Elon Musk.

Bagi menguji penggunaan teknologi ini, sebuah mesin 3D dipasang di Stesen Angkasa Antarabangsa (ISS) sejak 2016, manakala Agensi Angkasa Lepas Eropah (ESA) berjaya melancarkan sebuah enjin roket yang dicetak sepenuhnya menggunakan 3D pada Mac 2019. Pertandingan habitat Marikh oleh NASA itu juga membuktikan 3D mampu mengurangkan tempoh pembinaan projek perumahan di Bumi daripada enam bulan kepada sekitar 35 hari sahaja.

Sasaran utama kebanyakan penggiat industri 3D kini adalah untuk menyaingi tahap penggunaan mesin 2D sedia ada, dengan perancangan jangka panjang setiap isi rumah boleh mencetak sendiri kebanyakan produk keperluan di rumah seperti peralatan dapur, pertukangan, pembersihan, permainan, alat ganti komponen plastik dan banyak lagi.

Teknologi ini juga mampu mengubah industri kecil dan besar dengan memudahkan penghasilan dan pengeluaran produk, malah peniaga mungkin hanya perlu menjual kerangka binaan digital untuk dicetak sendiri pelanggan di rumah, menghapuskan keperluan untuk pengilang membeli bahan mentah mahupun menghantar produk yang siap dari kilang ke rumah. Semuanya bakal berada di hujung jari pengguna di rumah mahupun di mana-mana sahaja mereka berada.

Mesin pencetak 3D peribadi kini boleh dibeli melalui platform dagangan digital tempatan dengan harga serendah RM30 untuk pencetak asas berbentuk pen, manakala pencetak automatik antara RM300 hingga RM2000 mengikut saiz, spesifikasi dan kehalusan produk yang ingin dicetak. Mesin cetak untuk kegunaan industri pula dijangka semakin murah pada setiap tahun dengan pembangunan teknologi baharu, khususnya kemampuan cetakan lebih halus dan bahan mentah yang lebih murah.

Walau bagaimanapun, potensi 3D masih berdepan beberapa kekangan untuk meluaskan penggunaan teknologi ini seperti kos peralatan atau kos mesin cetak itu sendiri. Jenis bahan mentah yang boleh digunakan untuk membentuk objek atau struktur diingini yang buat masa ini masih terhad dan memerlukan lebih banyak ujian untuk memastikannya selamat dan kukuh. Produk atau struktur 3D yang dicetak juga masih memerlukan proses tambahan yang lain. Dengan perkembangan teknologi semasa, cetakan 3D dijangka menjadi antara produk mampu milik untuk kebanyakan isi rumah menjelang 2030 dan inovasi juga ini diharapkan dapat meningkatkan kualiti kehidupan manusia di seluruh dunia.


Kadar BAP Dinaikkan kepada RM150 bagi Tahun 2022

Putrajaya – Kadar Bantuan Awal Persekolahan (BAP) telah dinaikkan kepada RM150 berbanding dengan RM100 pada tahun-tahun sebelumnya.

Pengagihan BAP kepada murid yang bakal memasuki tahun dua hingga tingkatan lima pada 21 Mac 2022 bagi sesi persekolahan tahun 2022/2023 akan dilaksanakan mulai 17 Januari (Isnin) ini.

Menteri Kanan Pendidikan, YB Datuk Dr. Mohd. Radzi Jidin berkata, agihan ini dibuat lebih awal bagi membolehkan persiapan untuk anak-anak dapat dibuat sebelum sesi persekolahan baharu bermula.

“Kementerian Pendidikan Malaysia (KPM) menyedari terdapatnya keperluan ibu bapa atau penjaga untuk membuat persiapan awal anak-anak, khususnya bagi memulakan sesi persekolahan 2022/2023 pada 21 Mac 2022,” kata Datuk Dr. Mohd. Radzi dalam satu kenyataan menerusi laman Facebook peribadinya pada hari ini.

Seramai tiga juta penerima BAP yang terdiri daripada pelajar tahun satu hingga tingkatan empat yang mempunyai pendapatan isi rumah RM3000 dan ke bawah akan mendapat manfaat daripada bantuan ini.

Sementara itu, bagi murid tahun satu yang akan mula mendaftar masuk sekolah pada 21 Mac 2022, pemberian BAP dilaksanakan selepas proses pendaftaran selesai. Pemberian BAP boleh dilakukan secara bayaran tunai atau dikreditkan ke akaun bank bagi murid yang mempunyai akaun bank.

Bagi pemberian secara tunai, pengagihan dilaksanakan di sekolah mengikut Prosedur Operasi Standard (SOP) yang dikeluarkan oleh Majlis Keselamatan Negara (MKN) dan Kementerian Kesihatan Malaysia (KKM).

Sebelum ini, KPM telah menerima peruntukan BAP bagi tahun 2022 sepertimana yang diumumkan oleh Menteri Kewangan dalam Belanjawan 2022.


57 Juruterbang Sertai Penerbangan Paramotor di Perlis

Untuk mendapatkan maklumat terkini, ikuti kami melalui Telegram

Kangar – Buat julung kalinya, Perlis menjadi tuan rumah bagi aktiviti penerbangan paramotor yang dianjurkan oleh Kelab Paramotor Flyhigh Perlis, bertempat di kawasan lapang tapak projek pembangunan baharu Kangar Jaya, Seriab berhampiran dengan Kedai Minuman Starbucks.

Program yang berlangsung selama dua hari bermula pada petang semalam telah dihadiri oleh seramai 57 juruterbang paramotor dari seluruh negeri di Semenanjung Malaysia untuk mengambil bahagian dalam “Perlis Permai Lagi Mempersona Tour 2022”.

Duli Yang Teramat Mulia (DYTM) Raja Muda Perlis, Tuanku Syed Faizuddin Putra ibni Tuanku Syed Sirajuddin Jamalullail berkenan menyempurnakan upacara pelepasan kibaran bendera sebagai simbolik perasmian program ini berlangsung.

Keberangkatan tiba baginda disambut oleh Presiden Kelab Paramotor Fly High Perlis, Datuk Haji Abdul Azib Saad.

Antara yang turut hadir pada majlis tersebut ialah Setiausaha Kerajaan Negeri, Azman Mohd. Yusof dan Ketua Polis Negeri, DCP Datuk Surina Saad.


Hukuman Mati: Antara Undang-undang dengan Hak Asasi

Malaysia secara umumnya mewarisi sistem perundangan Common Law yang diperkenalkan oleh British sejak zaman kolonial. Kanun Keseksaan yang menjadi undang-undang jenayah utama negara memperuntukkan pelbagai kesalahan yang boleh dikenakan hukuman tertentu. Hukuman gantung sampai mati merupakan satu daripadanya yang sering menjadi perhatian kelompok masyarakat awam.

Tambahan pula, mana-mana orang yang didapati bersalah atas kesalahan tertentu, misalnya membunuh, mengedar dadah berbahaya dan bertindak ganas sehingga menyebabkan kematian akan menanggung akibat daripada perbuatan tersebut kerana hukuman mati mandatori boleh dijatuhkan terhadap mereka.

Dalam erti kata lain, kesalahan yang melibatkan hukuman mati diambil setelah mengambil kira kesan negatif terhadap mangsa, ketenteraman awam dan keselamatan negara.

Dalam konteks kesalahan yang menyebabkan kematian, terdapat dua jenis kesalahan yang sedikit berbeza, iaitu membunuh dan mematikan orang secara salah. Pada November lalu, sekumpulan pelajar sebuah universiti tempatan terlepas daripada hukuman mati apabila mereka didapati bersalah atas perbuatan mematikan Pegawai Kadet Laut, Zulfarhan Osman, secara salah mengikut Seksyen 304(a) Kanun Keseksaan berbanding dengan kesalahan membunuh yang boleh dikenakan hukuman mati mandatori bawah Seksyen 302 Kanun yang sama. Setakat artikel ini ditulis, laporan kes penuh masih belum diperoleh daripada pihak mahkamah untuk ditekuni dan amatlah tidak wajar untuk kita membuat kesimpulan mudah tanpa mengetahui alasan penghakiman kes tersebut.

Sebenarnya, perbahasan tentang pelaksanaan hukuman mati di negara tidak pernah sunyi. Hal ini dikatakan demikian kerana Malaysia merupakan satu daripada negara yang masih mengekalkan hukuman mati dalam sistem keadilan jenayah selain daripada Singapura, China, Bangladesh dan beberapa buah negara yang lain. Negara maju seperti United Kingdom, Australia dan Perancis juga telah lama memansuhkan hukuman mati dan menggantikannya dengan hukuman lain seperti pemenjaraan dan denda.

Tidak hairanlah apabila Malaysia sering menerima kritikan daripada negara yang tidak lagi melaksanakan hukuman mati begitu juga dengan pertubuhan hak asasi manusia. Memetik beberapa saranan yang diutarakan oleh beberapa buah negara menerusi Proses Kajian Semula Berkala Sejagat (UPR) menerusi Majlis Hak Asasi Manusia Pertubuhan Bangsa-Bangsa Bersatu (UNHRC), Malaysia digesa untuk memansuhkan hukuman mati secara berperingkat.

Di samping itu, Suruhanjaya Hak Asasi Manusia Malaysia (SUHAKAM) juga tidak ketinggalan dalam memperjuangkan pemansuhan hukuman mati di negara ini sejak tahun 2006. Memetik sumber laman web SUHAKAM, pertubuhan itu memuji langkah kerajaan dalam usaha memansuhkan hukuman mati secara beransur-ansur apabila pindaan Seksyen 39B Akta Dadah Berbahaya 1952 telah dilakukan pada tahun 2019 dengan memberikan budi bicara kepada mahkamah untuk menentukan hukuman secara kes dan mengikut kes berbanding dengan hukuman mati mandatori.

Malah, Amnesty International, sebuah pertubuhan hak asasi manusia antarabangsa turut terlibat dalam usaha ini dengan melaporkan laporan khusus berkaitan dengan pelaksanaan hukuman mati di Malaysia yang merangkumi bilangan banduan akhir, kesalahan jenayah yang berkaitan dan beberapa kelompangan yang wujud berdasarkan hal ini.

Walau bagaimanapun, usaha pemansuhan hukuman mati masih mendapat tentangan daripada pihak yang ternyata mahu hukuman ini terus dikekalkan. Mereka turut menggesa agar kerajaan tidak memansuhkan hukuman mati bagi memastikan pelaku jenayah yang terlibat Â tidak terlepas daripada hukuman yang setimpal. Mereka juga percaya bahawa hukuman mati mampu menegakkan keadilan terhadap keluarga mangsa dan bukannya sebagai balasan terhadap pelaku atas perbuatannya. Situasi ini menunjukkan bahawa langkah pemansuhan hukuman mati bukanlah sesuatu yang mudah direalisasikan kerana perlu mengambil kira pandangan kelompok masyarakat awam.

Dari perspektif undang-undang jenayah Islam pula, hukuman mati boleh dikenakan atas kesalahan membunuh serta kesalahan yang melibatkan ketenteraman awam dan keselamatan negara, antara lainnya keganasan dan jenayah menggulingkan pemerintah yang sah. Hukuman ini juga terbahagi kepada beberapa prinsip undang-undang jenayah Islam, iaitu hudud, qisas dan takzir.

Selain itu, pembunuh juga boleh dihukum mati mengikut prinsip hukum qisas sebagai hukuman yang setimpal terhadap perbuatan yang dilakukannya melainkan pelaku dimaafkan oleh keluarga mangsa. Hal ini bererti bahawa hukuman mati boleh dikenakan dalam kes jenayah berat seperti yang diterangkan di atas menurut perspektif undang-undang jenayah Islam.

Sebagai kesimpulannya, perbincangan tentang hukuman mati masih belum mencapai titik noktahnya memandangkan masih terdapat pihak yang menyokong mahupun yang menentang pelaksanaannya hingga hari ini. Tambahan pula, undang-undang jenayah di negara kita yang memperuntukkan hukuman sedemikian bagi kesalahan tertentu adalah bertujuan untuk mencegah orang ramai daripada melakukannya di samping mengenakan hukuman yang setimpal terhadap pelakunya.

Oleh hal yang demikian, semua pihak mestilah mempertimbangkan segala aspek seperti undang-undang, keadilan, hak asasi manusia dan kesan terhadap keluarga mangsa bagi menentukan sama ada hukuman ini wajar dikekalkan atau perlu dimansuhkan dalam sistem keadilan jenayah di Malaysia.


Nusantara Ibu Negara Baharu Indonesia

Untuk mendapatkan maklumat terkini, ikuti kami melalui Telegram

Dahulunya, ibu negara Indonesia ialah Jakarta, kini kerajaan Indonesia mengumumkan nama baharu bagi ibu negara mereka ialah “Nusantara”.

Perkara itu diumumkan oleh Menteri Perancangan Pembangunan Indonesia, Suharso Monoarfa dan disahkan oleh Presiden Joko Widodo atau lebih dikenali sebagai Jokowi pada Isnin lalu.

Menurut Suharso Monoarfa, ibu negara baharu itu terletak di Kalimantan Timur dan sekali gus menjadikannya antara perpindahan terbesar dari Jakarta yang kini terletak di Kepulauan Jawa.

“Saya juga menerima pengesahan dan arahan daripada Presiden Jokowi untuk menamakan ibu negara baharu Indonesia sebagai Nusantara,” katanya.

Jelas Presiden Jokowi, pilihan ini dibuat disebabkan Nusantara dari dulu lagi menjadi ikon antarabangsa dan menggambarkan Indonesia.

Oleh itu, Nusantara akan dibentuk sebagai bandar mesra alam.

Tayangan video yang dikongsikan juga memperlihatkan penggunaan tenaga lestari dalam menjadikan persekitaran dan kepulauan tersebut berkonsepkan ekosistem yang penuh kehijauan.

Pada tahun 2019, Indonesia telah berkongsi cadangan untuk memindahkan ibu negara ke lokasi baharu susulan untuk mengurangkan beban lebih daripada 10 juta penduduk yang mengalami kesesakan lalu lintas yang luar biasa di negara itu.

Mengulas lebih lanjut berkaitan ibu negera baharu ini, proses pembinaan itu dijangka dilakukan secara berperingkat bermula dari tahun 2022 hingga tahun 2024.


Kamus Kompetensi Pertama di Malaysia, Hasil Kerjasama AKEPT-UMP

Putrajaya – Penerbit Universiti Malaysia Pahang (UMP) mengadakan pertemuan ringkas dengan Timbalan Pengarah Akademi Kepimpinan Pendidikan Tinggi (AKEPT), Prof. Madya Dr. Yazrina Yahya bertempat di pejabatnya baru-baru ini bersempena dengan sesi penyerahan buku terbitan bersama, iaitu Kamus Kompetensi AKEPT-UMP. Kamus tersebut ialah kamus kompetensi pertama di Malaysia yang dihasilkan atas usaha sama antara AKEPT dengan UMP.

Pertemuan yang berlangsung kira-kira satu jam itu turut membincangkan hal yang berkaitan dengan perancangan dan kesinambungan kerjasama dalam penerbitan, serta penerokaan peluang baharu yang memberikan pelbagai manfaat bersama. Dalam usaha menyebarluaskan ilmu dan meningkatkan hubungan dua hala antara agensi lain, Prof. Madya Dr. Yazrina Yahya menyatakan bahawa:

AKEPT sentiasa menyokong usaha seperti ini, khususnya kerjasama dengan pihak universiti dalam meneruskan agenda kecemerlangan kepimpinan dan pengurusan bakat demi memastikan universiti dan institusi pendidikan tinggi kekal relevan menghadapi cabaran semasa.

Dalam konteks penerbitan, Penerbit UMP dan AKEPT telah menjalinkan kolaborasi strategik sejak tahun 2018 dalam pembangunan judul penerbitan yang merangkumi subjek kompetensi dan kepimpinan institusi pendidikan tinggi. Kolaborasi yang diadakan secara berterusan ini membuktikan AKEPT-UMP sentiasa cakna dalam pembangunan bakat dan barisan kepimpinan yang utuh dalam kalangan warga akademik dan para pegawai profesional di institusi pengajian tinggi.

Pada masa yang sama, Pengarah Penerbit UMP, Encik Muhammad Azli Shukri berkata:

Pembangunan bakat dan kepimpinan merupakan isu yang sentiasa ‘segar’ dan memerlukan perhatian, serta kajian yang konsisten agar input yang diperoleh dapat didokumentasikan dalam bentuk buku, seterusnya menjadi tatapan dan pengetahuan pihak yang berkepentingan.

Tambah Encik Muhammad Azli, selain Kamus Kompetensi AKEPT-UMP, kerjasama antara kedua-dua belah pihak tersebut telah berjaya menerbitkan empat buah buku, iaitu CBTM Coffee Table Book, himpunan artikel dan bab dalam buku berjudul Memimpin yang Terpimpin Siri 1 dan Memimpin yang Terpimpin Siri 2.

Menerusi pertemuan yang diadakan itu, pihak AKEPT dan UMP bersetuju untuk mempertingkatkan lagi program sinergi antara agensi tersebut dari semasa ke semasa agar kekal aktif, seterusnya memberikan manfaat bukan sahaja kepada pihak mereka, malah kepada masyarakat sekeliling.


Teknologi Mitigasi Banjir, Agenda Utama Kerajaan?

Untuk mendapatkan maklumat terkini, ikuti kami melalui Telegram

Fenomena banjir bukanlah hal yang asing di negara ini. Fenomena monsun atau musim tengkujuh pada setiap hujung tahun menyaksikan curahan hujan yang luar biasa membasahi bumi Malaysia. Keadaan yang di luar jangkaan ini sering menggugat kesejahteraan masyarakat, lebih-lebih lagi mereka yang tinggal berhampiran dengan sungai. Segala-galanya hilang sekelip mata, yakni rumah kediaman, wang ringgit, kenderaan, bahkan meragut nyawa sekalian hidupan.

Jika diimbas kembali, sejarah telah menceritakan hal-hal berkaitan dengan fenomena banjir di negara ini. Musibah banjir ini telah pun berlaku sejak tahun 1886, 1923, 1926, 1971, 2014 dan kini tahun 2021. Dalam tahun yang dinyatakan ini, hampir kesemua negeri di Semenanjung Malaysia telah merasai pengalaman mendepani ujian alam ini. Misalnya banjir yang berlaku pada tahun 2014, menelan “mangsa” yang lebih ramai, melibatkan negeri Johor, Kedah, Kelantan, Negeri Sembilan, Pahang, Perak, Perlis, Sabah, Sarawak, Selangor dan Terengganu. Penangan alam meranapkan kesemua negeri ini dengan sepantas kilat.

Usai menelaah sejarah yang kelihatannya berulang-ulang, apakah tindakan yang sewajarnya? Di Malaysia, kelihatannya persediaan teknologi mengurangkan dampak banjir masih lagi kurang jika dibandingkan dengan negara maju. Satu-satunya teknologi banjir yang wajar diberikan pujian ialah terowong Stormwater Management and Road Tunnel (SMART) bernilai RM1.87 juta yang diilhamkan oleh Perdana Menteri Keempat, Tun Dr. Mahathir Mohamad pada tahun 2003. Hasilnya, baru-baru ini projek yang diletakkan di bawah Dasar Pembangunan Nasional ini berjaya melencongkan hampir lima juta liter air hujan di sekitar Lembah Klang.

Bayangkan tanpa adanya teknologi ini, tentunya banjir di Lembah Klang pada tahun 2021 ini berlipat ganda kesannya. Bayangkan berapakah banyak nyawa dan harta benda yang bakal terkorban? Maka itu, aspek inilah yang perlu diutamakan oleh kerajaan dalam mengurangkan dampak amukan alam, sekali gus meningkatkan kesejahteraan masyarakat.

Berdasarkan situasi yang berlaku kini, ternyata terowong SMART sahaja tidaklah mencukupi untuk menyelesaikan isu banjir di Lembah Klang ini. Pemerkasaan dalam menambah lagi pembinaan teknologi banjir ini perlu menjadi agenda utama negara menjelang tahun 2030.

Mengambil contoh Singapura, meskipun berada pada saiz yang kecil, negara tersebut mempunyai lebih daripada satu teknologi pencegah banjir, iaitu Syed Alwi Detention Tank (Siap tahun 2025), Stamford Detention Tank (beroperasi sejak tahun 2018), dan Opera State Pumping Station (Beroperasi sejak tahun 2001). Sejak tahun 2012 lagi, kerajaan Singapura telah membelanjakan kira-kira $SGD1.2 bilion untuk teknologi banjir dan turut memberi peruntukan tambahan sebanyak $SGD500 juta atas tujuan itu. Hal ini menunjukkan Singapura benar-benar serius dalam mendepani cabaran perubahan iklim yang sebaiknya turut perlu dilaksanakan oleh Malaysia.

Berbanding Malaysia, misalnya kawasan di sekitar Lembah Klang, kelihatannya kawasan seluas ini perlu dibangunkan lagi beberapa buah teknologi pembasmi banjir tambahan sebagaimana yang dilakukan oleh Singapura ataupun boleh mengadaptasi sistem pembasmi banjir tersohor Jepun, iaitu Metropolitan Area Outer Underground Discharge Channel. Dengan teknologi pembasmi banjir tambahan yang berkuasa tinggi, setidak-tidaknya risiko banjir di kawasan yang terdedah dapat diminimumkan secara keseluruhannya.

Begitu juga bagi peringkat negeri, agenda pembinaan teknologi banjir ini mestilah menjadi keutamaan. Perak merupakan antara negeri yang telah menampakan tindakannya dalam mendepani hal ini. Pada ketika ini, terowong bawah tanah banjir sedang dibina di bandar Ipoh yang membolehkan kesemua air pembentungan dipam keluar melalui terowong bawah tanah dan dilepaskan di sebuah loji yang terletak di kawasan Papan. Teknologi yang seakan-akan menyerupai model teknologi banjir Jepun ini berpotensi tinggi mengelakkan Ipoh ditenggelami banjir. Tindakan proaktif sebeginilah yang perlu diambil oleh pihak kerajaan yang tidak lain tidak bukan demi melindungi kesejahteraan masyarakat.

Penulis, Calon Doktor Falsafah (PhD) dalam bidang Perubahan Sosial dan Impak, Universiti Tun Hussein Onn (UTHM).


MyCC Pantau PLUS dan Touch ‘n Go untuk Pelaksanaan RFID

Putrajaya – Suruhanjaya Persaingan Malaysia (MyCC) mengadakan perjumpaan dengan PLUS Malaysia Berhad (PLUS) dan Touch ‘n Go Sdn. Bhd. (Touch ‘n Go) berhubung dengan pelaksanaan RFID di sepanjang Lebuhraya PLUS pada 17 Januari yang lalu.

Hal ini adalah berikutan pengumuman kerajaan yang menghentikan penggunaan kad       Touch ‘n Go dan SmartTAG secara berperingkat bagi tujuan pelaksanaan penggunaan RFID secara sepenuhnya pada hujung tahun 2023.

Perbincangan ini diadakan untuk mendapatkan pemahaman yang lebih terperinci serta perkembangan terkini berhubung pelaksanaan RFID kerana MyCC percaya bahawa inisiatif ini perlu dilaksanakan dengan lebih berkesan selaras dengan hasrat kerajaan untuk memodenkan pembayaran tol dan menambah baik pengurusan kesesakan di plaza tol.

Memandangkan terdapat peningkatan aduan pengguna mengenai sistem RFID di seluruh Lebuhraya PLUS, MyCC turut berkongsi penilaian dan kebimbangannya mengenai pelaksanaan tersebut termasuklah memberikan akses kepada platform pembayaran lain untuk pembayaran tol bukan sahaja melalui kad debit atau kad kredit, malah sistem e-wallet turut diguna pakai.

Terdahulu, dalam satu sidang media yang diadakan, Pengarah Urusan PLUS, Datuk Azman Ismail menyatakan bahawa transaksi menggunakan RFID merupakan langkah awal kepada pelaksanaan pembayaran tol tanpa kehadiran plaza tol menerusi Sistem Laluan Terus Pelbagai Lorong (MLFF).

Namun begitu, berita tersebut telah menimbulkan kebimbangan oleh sesetengah pengguna lebuh raya tentang penutupan lorong Touch ‘n Go dan SmartTAG. Beliau kemudian menjelaskan bahawa pengguna masih boleh menggunakan kad Touch ‘n Go dan SmartTAG kerana buat masa ini, hanya satu lorong RFID disediakan di plaza tol.

Mengambil kira tanggungjawab khas bagi kedua-dua perusahaan dominan ini dalam pasaran relevan, MyCC akan menumpukan usahanya dengan memantau secara konsisten perkembangan pelaksanaan sistem RFID selaras dengan peranannya dalam memperjuang dan mempromosi persaingan bagi kepentingan semua rakyat Malaysia.

Perkara tersebut dijelaskan oleh Ketua Pegawai Eksekutif MyCC, Iskandar Ismail yang menyatakan bahawa jika terdapat persaingan antara kedua-dua perusahaan tersebut, Akta Persaingan 2010 akan dikuatkuasakan.

Walau bagaimanapun, disebabkan pasaran berkaitan dengan inovasi mewujudkan ketidakpastian, MyCC akan terus berganding bahu dengan pihak kerajaan dalam memastikan perubahan ke arah sistem yang lebih moden ini sentiasa memberikan servis dan manfaat terbaik kepada semua pengguna.


Menyantuni Generasi Pintar Peranti

Untuk mendapatkan maklumat terkini, ikuti kami melalui Telegram

KUALA LUMPUR – Sekembalinya Datuk Abang Sallehuddin Abg. Shokeran sebagai Ketua Pengarah Dewan Bahasa dan Pustaka (DBP), beliau amat menitikberatkan aspek inovasi dan kreatif dalam kalangan karyawan DBP. Hal tersebut disuarakan oleh beliau semasa menjadi tetamu undangan BERNAMA Radio, menerusi slot Jendela Fikir “DBP : Tenaga Jiwa Bangsa”, dalam perbincangan yang memfokuskan tentang generasi muda dan hubungannya dengan DBP.

Berdasarkan pengalaman yang dikongsi oleh Ketua Pengarah itu sejak awal perkhidmatan, kemudiannya bersara dan kini kembali semula menerajui DBP, beliau melihat usaha yang berfokus perlu dilaksanakan oleh DBP dalam usaha mendekati generasi pintar peranti ini. Beliau memaklumkan bahawa DBP sentiasa membuka pintu kerjasama dengan seluas-luasnya kepada golongan muda agar mereka sentiasa dekat dengan DBP.

“DBP giat mengadakan sesi sumbang saran, percambahan idea dan pendapat dalam kalangan karyawan DBP agar kaedah yang berunsurkan inovasi dan kreatif dapat dijayakan agar aspirasi generasi muda terhadap DBP dapat direalisasikan,” ujar beliau semasa diwawancara dalam slot tersebut. Menurut Datuk Abang Sallehuddin, berdasarkan maklumat serta data yang diperoleh daripada media sosial DBP, generasi pintar peranti ini berjaya diraikan oleh DBP melalui perkongsian pantun, peribahasa dan sebagainya.

Beliau turut memaklumkan, DBP sedang melaksanakan usaha bagi merekodkan serta menilai pantun-pantun oleh pengikut media sosial DBP agar dapat diterbitkan sebagai tanda penghargaan kepada mereka yang sentiasa memberikan sokongan kepada DBP khususnya melalui pantun yang dibalas itu. Beliau juga menyatakan bahawa generasi pintar peranti ini memberikan impak terbesar kepada DBP untuk bersedia dengan cabaran pada masa akan datang dan bersedia menerima perubahan agar DBP dapat mengekalkan hubungan erat sedia ada. Dengan cara tersebut, golongan muda akan dapat menjadikan DBP sebagai wadah untuk mengekspresikan rasa cinta akan bahasa kebangsaan.

“DBP memahami cita rasa golongan muda yang sentiasa mahu melihat DBP sentiasa “segar” dalam aspek penyampaian dan perkhidmatannya. DBP juga menyatakan kesediaan untuk terus menjadi rakan karib kepada generasi muda agar mereka sama-sama dapat menyokong usaha yang dilaksanakan oleh DBP untuk mendaulatkan bahasa kebangsaan,” ujar Datuk Abang Sallehuddin lagi.

Dalam konteks ini, jelas beliau, DBP akan terus berusaha untuk memahami aspirasi anak muda khususnya dari segi penerbitan majalah, buku-buku dengan rekaan yang lebih menarik, penerbitan komik serta perubahan-perubahan lain yang pastinya akan memberikan semangat kepada mereka untuk lebih menghargai bahasa kebangsaan.

Pada akhir perkongsian, Ketua Pengarah DBP turut menitipkan pesanan agar generasi muda sentiasa mengekalkan amalan membaca. “DBP akan sentiasa memimpin generasi muda dengan pendekatan melalui media sosial yang mampu mewarnai penyampaian kempen bahasa kebangsaan dengan lebih berkesan dan beriltizam akan terus memberikan nafas baharu kepada pelbagai program dan aktiviti yang diraikan oleh golongan ini,” jelas beliau. Beliau juga berharap agar generasi muda terus kekal mendaulatkan bahasa kebangsaan dan pada masa yang sama turut mempelajari serta meraikan pelbagai bahasa agar dapat meraih lebih banyak ilmu pengetahuan.


Antropomorfisme dalam Dikir Barat

Antropomorfisme ialah metafora yang menggunakan kata atau bentuk lain yang mengaitkan ciri atau tingkah laku manusia kepada perkara bukan manusia. Antropomorfisme ini boleh ditafsirkan secara berbeza-beza berdasarkan masyarakat yang mempunyai budaya yang berbeza-beza.

Unsur antropomorfisme merujuk unsur keserupaan atau persamaan antara ciri atau sifat hakikat manusia dengan sesuatu unsur bukan manusia, seperti haiwan, tumbuhan, fenomena alam (angin dan ribut), konsep abstrak (kesepian dan kerinduan), dan objek (batu, boneka).

Istilah antropomorfisme yang diambil daripada bidang sosiologi dan antropologi yang dicipta pada pertengahan tahun 1700 ini ialah istilah gabungan daripada kata Yunani, iaitu antara kata ánthrōpos yang bermaksud manusia dengan kata morphē yang bermaksud bentuk.

Jika diamati dengan lebih terperinci, dapat dilihat bahawa unsur antropomorfisme menjelaskan proses psikologi yang bermula daripada fahaman animisme yang melihat adanya tautan yang kuat antara manusia dengan alam dalam kehidupan manusia. Keadaan ini menyebabkan wujudnya perasaan keserupaan atau persamaan antara ciri dan sifat yang ada pada manusia dengan unsur alam yang begitu luas.

Antara yang paling mendapat perhatian termasuklah keserupaan atau persamaan ciri dan sifat manusia yang ada pada haiwan. Fenomena ini telah berkembang luas sehingga menjadi suatu perkara yang menarik untuk diamati dalam pelbagai cabang disiplin ilmu. Sebagai contohnya, dalam bidang bahasa dan kebudayaan, unsur antropomorfisme ini boleh diselusuri dalam lirik lagu yang digunakan untuk menyampaikan sesuatu maksud secara halus.

Contoh penggunaan antropomorfisme dapat dilihat dalam lirik lagu dikir Barat, iaitu “Kucing” yang ditulis oleh Cikgu Naim dan dinyanyikan oleh Pokya Mangkuk. Penulis lirik ini memberikan persamaan beberapa sifat manusia kepada kucing, seperti emosi, ciri psikologi dan sosial, serta perwatakan dan perlakuan.

Lirik lagu dikir Barat ini telah menonjolkan sifat empat jenis manusia yang dijelmakan menerusi watak kucing. Jenis manusia pertama ialah lelaki Bangladesh yang ditonjolkan menerusi lirik “Kucing bangla warna hite bulu tebal”. Sifatnya pula ditonjolkan menerusi lirik “Perangai serupo ular”.

Jenis manusia kedua ialah wanita Siam yang dapat diperhatikan dalam lirik “Kucing paling bahayo kucing tino bako Siam”. Sifatnya dapat diperhatikan dalam lirik “Panda kecek oghe kito”.

Jenis manusia ketiga ialah orang Amerika yang dapat dilihat dalam lirik “Kucing Amerika kulit bala mata biru”. Sifatnya dapat dilihat dalam lirik “Kucing nih tak leh harap sanggup make ore Melayu”.

Jenis manusia terakhir ialah orang Israel yang bersifat zalim yang terserlah dalam lirik “Kucing Israel hidung tinggi mulut tajam” dan “Kucing nih sungguh zalim dia benci ore Islam”. Keempat-empat jenis manusia ini diberikan watak antagonis kerana dilabelkan dengan ciri yang negatif.

Lagu dikir Barat tidak terkecuali daripada mengetengahkan unsur antropomorfisme dengan tujuan untuk menyindir secara halus akan tindak-tanduk manusia yang tidak lagi bersifat dengan sifat manusiawi. Masyarakat Melayu dikatakan bijak menyampaikan pesanan dan teguran dengan cara yang sangat halus.

Namun begitu, bagi memahami dan menghayati lagu dikir Barat, pendengar mungkin menghadapi masalah untuk memahami alasan atau sebab penulis lirik menggunakan binatang, seperti kucing, itik, tupai dan lintah dalam lagu dikir Barat untuk menggambarkan perbuatan manusia.

Salah faham pasti berlaku jika makna yang diinterpretasikan oleh pendengar tidak sama dengan maksud asal yang ingin disampaikan oleh penutur (penulis lirik). Oleh sebab itu, kajian terhadap unsur antropomorfisme perlu dilakukan supaya pendengar memahami maksud komunikasi yang ingin disampaikan menerusi lirik lagu dikir Barat.

Kebanyakan kajian linguistik terhadap peribahasa/bahasa kiasan hanya tertumpu pada bidang makna, metafora dan leksikal tanpa melihat aspek peristiwa komunikasi yang berlaku dalam setiap lirik lagu dikir Barat yang disampaikan.

Seperti yang dijelaskan sebelum ini, penggunaan lirik lagu dikir Barat yang berunsurkan antropomorfisme bertujuan untuk menyindir secara sinis dan halus perlakuan dan sifat manusia. Unsur kognitif yang terselindung dalam makna sesuatu bahasa ialah suatu fenomena yang menarik untuk dikaji dan diperhatikan.

Lirik lagu dikir Barat dicipta dengan pelbagai kiasan, ibarat dan seumpamanya, seterusnya menjadi suatu bentuk bahasa yang kreatif yang memperlihatkan kepelbagaian maksud yang tersirat di balik kata yang tersurat.

Contoh tajuk lagu dikir Barat lain yang memaparkan unsur antrapomorfisme ialah “Lalat”, “Anak Tupai”, “Ayam Serama”, “Burung Ngobok”, “Kambing”, “Belut Pisang”, “Anak Kera Anak Beruk”, “Cicak”, “Lintah”, “Buaya”, “Itik”, “Penyu”, “Nyamuk”, “Lembu”, “Beruk”, “Lembu”, “Ulat Bulu”, “Dikir Frog” dan “Burung Keput”.

Secara keseluruhannya, antropomorfisme melambangkan ciri, bentuk rupa dan sifat manusia kepada unsur bukan manusia, seperti objek dan haiwan. Antropomorfisme juga memberikan bentuk rupa manusia kepada benda tersebut atau haiwan sehingga memiliki bentuk rupa dan wujud seperti manusia dengan sifat yang ada pada manusia. Namun begitu, penggunaan kata yang kurang sopan mungkin sedikit banyak menjejaskan tanggapan pendengar terhadap lirik lagu dikir Barat.

Oleh sebab itu, aspek penggunaan bahasa sangat penting supaya penggunaan bahasa dalam dikir Barat lebih sopan bagi menjamin keutuhan dan kelestarian dikir Barat, serta memberikan impak yang besar terhadap industri budaya amnya dan pendengar atau penonton khususnya. Hal ini dikatakan demikian kerana perubahan masa dan zaman telah banyak mengubah penggunaan bahasa dalam masyarakat atau komuniti yang menggunakan dikir Barat, sama ada perkembangan dalam penggunaan bahasa ketika persembahan biasa atau dalam pertandingan.


Utamakan Program Pemerkasaan Bahasa – Raja Muda Perlis

Untuk mendapatkan maklumat terkini, ikuti kami melalui Telegram

KUALA PERLIS – Duli Yang Teramat Mulia, Tuanku Syed Faizuddin Putra Ibni Tuanku Syed Sirajuddin Jamalullail, Raja Muda Perlis menitahkan program pemerkasaan pelbagai bahasa wajar dilaksanakan di negara ini supaya peluang pekerjaan untuk graduan yang baru menamatkan pengajian  lebih cerah.

“Pelbagai usaha untuk meningkatkan kemahiran tambahan terutamanya kepada graduan mahupun lepasan sekolah untuk menyertai alam pekerjaan hendaklah sentiasa dibangunkan. Begitu juga dengan segala inisiatif dalam membantu memadankan kehendak majikan atau syarikat dengan kelayakan dan kemahiran graduan mahupun lepasan sekolah juga perlu sentiasa dilaksanakan,” demikian titah baginda Raja Muda Perlis. Menurut baginda, pada masa yang sama, mereka perlu didedahkan dengan kemahiran teknologi maklumat, latihan perwatakan diri, kepimpinan dan kebolehan dalam memikul amanah serta tanggungjawab.

Tuanku Syed Faizuddin Putra Jamalullail menitahkan demikian selepas berkenan berangkat menyerahkan sumbangan Majlis Agama Islam dan Adat Istiadat Melayu Perlis (MAIPs) berjumlah RM21 000 kepada 30 orang asnaf terpilih. Masing-masing menerima wang tunai sebanyak RM700 dan mereka terdiri daripada kalangan anak kariah Masjid Terapung Al Hussain, Kuala Perlis. Sumbangan tersebut akan diagihkan menerusi amil kariah berkenaan, Tuan Usop Harun. Turut serta mengiringi baginda Tuan Haji Mohd Nazim Mohd Noor, Ketua Pegawai Eksekutif  MAIPs.

Dalam majlis tersebut, Tuanku Syed Faizuddin Putra juga menyampaikan titah supaya rakyat di negara ini meningkatkan kemahiran dalam bidang komunikasi.

“Selain bahasa Inggeris, bahasa Mandarin juga wajar dimanfaatkan kerana China telah mendominasi ekonomi dunia pada hari ini. Bahasa Thai juga dilihat penting kerana Perlis terletak bersebelahan dengan negara tersebut serta banyak peluang pekerjaan bakal diwujudkan apabila pintu sempadan negara dibuka kelak“, titah baginda. Tambah Raja Muda Perlis lagi, bahasa Tamil, Arab, Jepun, Sepanyol, Perancis, Russia dan lain-lain juga perlu diberikan perhatian sewajarnya sama ada secara lisan mahupun bertulis.


Transformasi Sektor Pertanian

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail, hari ini berkenan berangkat menyerahkan sumbangan MAIPs berjumlah RM11 200 kepada 28 orang asnaf yang terpilih dalam kalangan anak kariah Masjid Al Amin Sempering. Program ini dianjurkan bersempena dengan “Hijrah Minda MAIPs Bilangan Pertama bagi Tahun 2022”. Menerusi program ini, setiap seorang daripada asnaf yang terpilih akan menerima sumbangan sebanyak RM400 yang akan diagihkan oleh amilnya, Encik Senawi Saad.

Ketika bertitah, Raja Muda Perlis turut mengingatkan agar sektor pertanian terus ditransformasikan, dimantapkan serta dipertingkat tahap daya tahan, juga harus kekal berdaya saing.

Tambah baginda, skala pertanian bersifat “cukup makan“ sahaja tidak lagi mencukupi dan perlulah diubah menjadi skala pertanian yang bercorak komersial, iaitu yang dapat menjamin pulangan yang lebih tinggi kepada petani yang terbabit.

“Peningkatan tahap produktiviti di semua sektor, kegiatan penyelidikan berkaitan dengan kaedah pengurusan pertanian yang baik serta penggunaan alat jentera termaju di ladang hendaklah diberikan perhatian yang serius ke arah mewujudkan sistem perladangan persis atau ‘precision farming’,“ titah baginda.

Melalui kaedah ini, semua pihak bukan sahaja dapat mengurangkan kos pengeluaran pertanian, tetapi yang lebih penting dapat meningkatkan pendapatan para petani, penternak dan juga nelayan.

“Lihatlah bagaimana negara jiran kita, Thailand dapat menukarkan tanah mereka yang tidak diusahakan menjadi tanah yang lebih subur dan produktif,” titah baginda.

Terdahulu, baginda turut berkenan singgah menyantuni rumah asnaf, Moi Fittriani Mursal, berusia 52 tahun yang baru sahaja kehilangan suami yang meninggal dunia beberapa bulan yang lalu. Beliau yang merupakan penerima Bantuan Fitrah MAIPs tinggal bersama-sama  dua orang anaknya yang masih bersekolah.


Menghormati Prinsip Demokrasi

Kebebasan berpolitik menjadi impian banyak pihak. Hal itu tidak lain tidak sebagai mendukung prinsip demokrasi dalam sesebuah negara yang mengamalkannya. Begitulah juga di Malaysia. Menurut Kamus Dewan Edisi Keempat, demokrasi bermaksud pemerintahan oleh rakyat atau wakil yang dipilih dalam pilihan raya.

Pada 22 Januari 2022, Perdana Menteri, Dato’ Seri Ismail Sabri Yaakob, membawa khabar gembira buat penjawat awam, khususnya guru di seluruh negara dan petugas Jabatan Kemajuan Masyarakat (KEMAS), bahawa mereka dibenarkan untuk berpolitik berkuat kuasa serta-merta.

Menurut Perdana Menteri, perkara itu diputuskan oleh Kabinet bagi menghormati prinsip demokrasi, memandangkan sebelum ini golongan berkenaan dilarang untuk berpolitik. Maka itu,  Kementerian Pendidikan Malaysia (KPM) diminta untuk mengeluarkan surat pekeliling supaya guru tidak lagi diberikan tekanan berhubung dengan perkara terbabit.

“Sebelum ini, ada notis pekeliling untuk menyekat guru daripada berpolitik dan ramai dalam kalangan mereka diberikan amaran untuk diambil tindakan. Saya sudah pun membawa perkara ini ke dalam Kabinet, dan Kabinet memutuskan untuk memberikan kebenaran (berpolitik) bagi menghormati prinsip demokrasi,“ katanya.

Beliau yang juga Naib Presiden UMNO, berkata demikian dalam sidang media selepas mengadakan perjumpaan khas bersama-sama pemimpin Badan Perhubungan UMNO Negeri Kelantan. Mengulas lanjut, Perdana Menteri berkata sebelum ini, kakitangan KEMAS dibenarkan berpolitik seperti rakyat biasa namun  ketika era pentadbiran kerajaan Pakatan Harapan (PH), mereka tidak dibenarkan berbuat demikian.

“Justeru saya ingin umumkan bahawa petugas KEMAS juga bebas dan dibenarkan berpolitik. Namun begitu, hal itu tertakluk kepada peraturan jabatan masing-masing. Sebagai contoh jika seseorang guru itu berpolitik sehingga meninggalkan tugasnya, dia boleh diambil tindakan,“ katanya.

Pengumuman Perdana Menteri itu sudah tentu menjadi khabar gembira kepada mereka yang terlibat. Walau bagaimanapun, ada pihak yang mahu kebebasan yang diberikan perlu dihormati dengan terus mengutamakan tugas dalam mendidik anak bangsa. Tugas guru pada hari ini tidak lagi boleh “ditimbang” seperti tiga atau empat dekad yang lalu. Pada hari ini, tugas guru amat menyeluruh dan mencabar – pendidik, pengajar, pembentuk adab, penyampai ilmu, mentor, agen perubahan, pakar rujuk, agen sosialisasi dan sebagainya. Dalam erti kata yang menyeluruh, guru ialah tunjang kepada sistem pendidikan negara dalam mencorakkan masa hadapan anak bangsa yang bakal memacu hala tuju negara.

Oleh itu, apa-apa yang diharapkan adalah dengan kebebasan berpolitik yang diberikan, guru tidak akan lupa dan lalai dengan  tanggungjawab utama mereka. Dedikasi mereka dalam mendidik anak bangsa tetap diletakkan pada kedudukan yang paling utama. Banyak pihak juga meletakkan keyakinan yang tinggi bahawa kebebasan berpolitik yang diberikan pastinya akan didasari dengan syarat yang akan diperincikan kelak oleh KPM sebagai panduan kepada guru yang ingin menceburkan diri dalam dunia politik.

Sebelum ini, umum mengetahui bahawa wujud larangan berpolitik dalam kalangan penjawat awam. Pada 6 April 2009, Jabatan Perkhidmatan Awam Malaysia (JPA) pernah mengeluarkan arahan kepada semua ketua setiausaha kementerian menerusi surat yang bertajuk Larangan Pelibatan dalam Politik ke Atas Pegawai Kumpulan Pengurusan Tertinggi dan Pegawai Kumpulan Pengurusan dan Profesional.

Perincian surat tersebut menjelaskan di bawah Peraturan 21 (1), Peraturan-peraturan Pegawai Awam (Kelakuan dan Tatatertib) 1993, pegawai awam dalam Kumpulan Pengurusan Tertinggi dan pegawai Kumpulan Pengurusan dan Profesional dilarang daripada mengambil bahagian dalam aktiviti politik atau memakai mana-mana lambang sesuatu parti politik.

Secara khususnya, pegawai dalam kategori tersebut tidak boleh membuat apa-apa pernyataan awam, sama ada secara lisan atau bertulis, yang memberikan suatu pandangan yang berat sebelah atas apa-apa perkara yang menjadi isu antara parti politik; menerbitkan atau mengedar buku, makalah atau risalah yang mengemukakan pandangannya yang berat sebelah atau pandangan orang lain, tentang apa-apa perkara berkaitan dengan mana-mana parti politik; terlibat dalam merayu undi bagi menyokong mana-mana calon pada suatu pilihan raya kecil, atau apa-apa pilihan raya untuk apa-apa jawatan dalam mana-mana parti politik; bertindak sebagai agen pilihan raya atau agen tempat mengundi; masuk bertanding untuk apa-apa jawatan dalam mana-mana parti politik; atau memegang apa-apa jawatan dalam mana-mana parti politik.

“Sehubungan dengan peraturan yang dinyatakan di atas, kerajaan memandang serius pelibatan pegawai dalam Kumpulan Pengurusan Tertinggi dan pegawai Kumpulan Pengurusan dan Profesional dalam aktiviti politik adalah bertentangan dengan prinsip “neutrality” dan “impartiality” yang diamalkan dalam perkhidmatan awam. Keadaan ini juga boleh membawa suasana yang tidak harmoni di tempat kerja. Oleh itu, semua ketua setiausaha kementerian hendaklah memantau perkara ini dan seterusnya mengingatkan semua pegawai dalam kategori berkenaan agar tidak terlibat dalam aktiviti politik sebagaimana yang dinyatakan. Sekiranya terdapat mana-mana pegawai yang mengingkari arahan ini, tindakan tatatertib hendaklah dikenakan ke atas mereka berdasarkan Peraturan-peraturan Pegawai Awam (Kelakuan Tatatertib) 1993.

Kenyataan dan peringatan yang berkaitan tidak pernah terhenti di situ. Meskipun Ketua Pengarah JPA silih berganti, peringatan yang sama masih dilontarkan bagi memastikan penjawat awam tidak terlibat atau terpengaruh dengan sentimen politik kepartian dalam melaksanakan tanggungjawab kepada rakyat. Menerusi Mesyuarat Jemaah Menteri pada 1 November 2019, kerajaan memutuskan bagi menghormati hak asasi manusia, penjawat awam boleh terlibat dalam parti politik tetapi bagi menjamin mereka kekal neutral, penjawat awam tidak dibenarkan memegang jawatan atau bertanding dalam sebarang jawatan.

Dalam satu kenyataan yang dikeluarkan oleh Presiden Kongres Kesatuan Pekerja-Pekerja Dalam Perkhidmatan Awam (Cuepacs), Datuk Adnan Mat, bagi mengulas kebenaran berpolitik yang diberikan kepada guru dan petugas KEMAS, beliau menyarankan agar kerajaan segera mengeluarkan pekeliling atau garis panduan yang jelas mengenai kebenaran tersebut. Ujarnya, garis panduan itu penting bagi memastikan tiada pelanggaran undang-undang seperti salah guna kuasa, selain mengelak daripada orang awam membuat tuduhan tidak berasas.

Beliau juga berpandangan bahawa kebenaran berpolitik yang diberikan pada dasarnya adalah munasabah kerana ketika ini remaja seawal usia 18 tahun pun bakal diberikan hak untuk terlibat dalam pilihan raya. Walau bagaimanapun, beliau mengingatkan agar semua penjawat awam perlu memberikan keutamaan terhadap tugas hakiki masing-masing terutamanya dalam memberikan perkhidmatan yang terbaik kepada rakyat.

Ternyata, kebebasan berpolitik yang diumumkan oleh Perdana Menteri  kepada guru dan petugas KEMAS sewajarnya diraikan, namun keterbatasannya juga perlu ada dengan tidak sesekali mengabaikan tanggungjawab utama mereka demi anak bangsa dan negara.


Murid SK Assumption Dipindahkan ke Lima Buah Sekolah Berdekatan

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) dalam sidang media mengumumkan pengosongan tapak Sekolah Kebangsaan (SK) Assumption, Daerah Seberang Perai Utara, Pulau Pinang, berikutan tapak sekolah telah dibeli oleh Syarikat Avenue Sdn. Bhd. daripada pihak ketiga pada 3 November lalu.

Sehubungan dengan itu, pihak syarikat mengarahkan KPM untuk mengosongkan bangunan dan tapak sekolah tersebut dalam kadar yang segera.

Menurut KPM, murid dan guru akan dipindahkan ke sekolah lain yang berhampiran berdasarkan ketetapan justifikasi yang dibuat.

“Pertama, trend enrolmen murid menurun dari setahun ke setahun dan sekolah tersebut kini beroperasi dengan enrolmen murid seramai 53 orang.

“Selain itu, lima buah sekolah berdekatan dapat menampung murid dari SK Assumption dengan jarak antara 0.35 kilometer hingga 5.8 kilometer, seperti SK Kuala Perai, Butterworth; SK Sungai Nyior; SK St Mark, Butterworth; SK Khir Johari, Perai; dan SK St Mark, Perai” kata KPM dalam kenyataan media tersebut.

Tambah KPM lagi, ketetapan itu dibuat untuk meningkatkan kecekapan penggunaan sumber melalui agihan semula 15 orang guru dan 2 orang Anggota Kumpulan Pelaksana (AKP) ke sekolah lain.

Walau bagaimanapun, KPM memohon penangguhan pengosongan bangunan dan tapak sekolah sehingga tamat sesi Persekolahan Penggal 3, pada bulan Mac 2022 berikutan sesi persekolahan yang sedang berlangsung.

Malah, KPM turut membantu memudahkan cara urusan kemasukan murid ke sekolah baharu pilihan ibu bapa bagi kalendar Akademik Sesi 2022/2023.


Iltizam Memperkasakan DBP sebagai Gedung Ilmu

Majlis Pertemuan Pengerusi Lembaga Pengelola Dewan Bahasa dan Pustaka (DBP) dengan staf DBP secara hibrid berlangsung pada 24 Januari 2022, bertempat di Balai Budaya Tun Syed Nasir. Yang berikut inti sari amanat yang disampaikan dalam majlis tersebut:

1. Lembaran tahun baharu 2022 perlu dimulakan dengan pembaharuan azam dan tekad untuk terus mengangkat bahasa, persuratan dan ilmu sebagai tonggak tamadun negara. Perjuangan bahasa merentas zaman dan tidak harus dianggap seolah-olah fesyen, yang berubah dari waktu ke waktu.

2. Asas penting perjuangan, iaitu Perlembagaan Persekutuan, Akta Bahasa Kebangsaan, Akta Pendidikan, Akta DBP dan peruntukan serta peraturan negara yang lain perlu terus dijadikan landasan. Tidak patut ada anggapan bahawa perjuangan yang berasaskan semua peruntukan undang-undang itu telah ketinggalan zaman. Penerokaan bidang teknologi hendaklah dilihat sebagai wasilah penting untuk peningkatan dan pengembangan bahasa, persuratan dan ilmu, namun aspek substansi yang ditampung oleh teknologi mesti terus dimantapkan dan dipastikan terkawal mutunya.

3. Tiga tumpuan utama dalam Pelan Strategik DBP 2021-2025 perlu dibuktikan pengisiannya. Langkah terawal yang wajib dilakukan ialah memastikan berlakunya proses penghayatan dalam kalangan semua warga kerja DBP, tanpa kecuali. Pengarah, Ketua Bahagian dan Ketua Unit bertanggungjawab mengambil langkah yang wajar untuk mengisi proses penghayatan dalam kalangan warga kerja pimpinan mereka. Langkah penting yang lain tentu pelaksanaan yang berkesan, pemantauan dan penilaian. Pada tahun 2023, kita berharap bahawa kajian separuh penggal yang dilakukan dapat menunjukkan pencapaian, kekangan dan strategi penambahbaikan.

4. Tiga inisiatif atau prakarsa utama dalam tempoh lima tahun ini ialah “Bahasa Melayu sebagai Bahasa Ekonomi“, “Bahasa Melayu sebagai Bahasa Negara“ dan “Bahasa Melayu sebagai Bahasa Ilmu“. Ketiga-tiganya itu merupakan bidang kritikal dalam kaitannya dengan taraf dan fungsi bahasa Melayu. Kita tidak boleh sekadar bernostalgia akan kejayaan bahasa Melayu pada zaman lampu. Kita perlu mengembalikan kegemilangan itu dengan perancangan dan pelaksanaan yang praktis dan mampu diukur.

5. Syarat kejayaan pengisian Pelan Strategik DBP itu bergantung pada kesediaan dan persediaan, ilmu, kemahiran, keikhlasan, dan istiqamah. Kesediaan mental dan psikologi amat penting sebagai syarat utama. Persediaan dengan senantiasa meningkatkan ilmu dan kemahiran perlu dilakukan. Ijazah dan kelulusan lain bukan penentu kejayaan kerana zaman berubah dek ilmu berkembang. Kepekaan kepada perkembangan, cabaran dan keperluan baharu menjadi syarat penting. Demikian juga keikhlasan, bekerja berlandaskan pegangan bahawa pelaksanaan tugas itu satu bentuk ibadah dan istiqamah penting yang perlu dijadikan amalan.

6. Hal lain yang penting juga ialah perlunya ada kesepakatan dalam penentuan hala tuju dan pengisian program yang berkaitan. Pandangan boleh dikemukakan dan perbezaan pendapat boleh diraikan. Namun, apabila keputusan telah diambil secara berjemaah, maka perlu ada sikap taat dan patuh dalam pelaksanaannya. “Muafakat membawa berkat“. Berkaitan dengan itu, saya mengulang penegasan pentingnya kerja dilaksanakan secara berjemaah. Janji hadis Nabi SAW tentang fadilat solat berjemaah 25 atau 27 kali ganda perlu ditetapkan dalam aspek kehidupan yang lain, termasuk dalam pelaksanaan tugas. Setiap orang ada peranannya. Besar atau kecil amanah yang perlu dilunaskan bergantung pada kedudukan jawatan yang disandang. Gagasan sosiologi “kedudukan dan peranan“ perlu dipenuhi kerana kedudukan atau jawatan yang disandang berkaitan dengan berat atau kurang beratnya taklif yang mesti dilunaskan. Pokoknya, semua warga kerja, tanpa mengira kedudukan dan pangkat, ada peranannya masing-masing.

7. Mudah-mudahan tahun 2022 menjadi tahun peningkatan peranan DBP sebagai badan bahasa, persuratan dan ilmu. Banyak pihak yang masih perlu disantuni, sama ada untuk memperoleh maklumat yang tepat tentang DBP mahupun untuk dijadikan rakan sinergi DBP. Jika ada dakwaan, sendaan dan sindiran yang diterima, hadapilah semua itu dengan kepala yang dingin dan dada yang lapang melalui kaedah ilmu, bukan emosi. DBP ialah badan ilmu. Sebahagian yang membuat dakwaan mungkin tidak mempunyai maklumat dan menjadi tanggungjawab kita menyampaikan maklumat yang tepat. Sebahagian yang lain bersikap kritis dan hal itu perlu dimanfaatkan untuk penambahbaikan gerak kerja DBP.


Guru Diingatkan agar Mengutamakan Tugas Hakiki

Untuk mendapatkan maklumat terkini, ikuti kami melalui Telegram

Kota Kinabalu – “Kementerian Pendidikan Malaysia (KPM) akan melaksanakan perbincangan bagi meluluskan usul meningkatkan kemudahan infrastruktur di semua institut pendidikan guru (IPG) di seluruh negara, khususnya di Sabah,” ujar Timbalan Menteri Pendidikan ll, YB Datuk Mohamad Alamin kepada media selepas mengadakan Lawatan Tindak Susul Parlimen Negeri Sabah di  Kampus Gaya, Kota Kinabalu.

Beliau memulakan lawatan kerja selama seminggu di Sabah bermula pada 24 Januari 2022 yang meliputi IPG Kampus Kent, Tuaran; Sekolah Kebangsaan Rampaian, Kota Kinabalu; dan IPG Kampus Gaya, Kota Kinabalu.

Lawatan kerja ini merupakan inisiatif kerajaan bagi meningkatkan dan menambah baik pelbagai kemudahan di IPG di samping memantau kebajikan dan keperluan bakal guru sebagai pendidik anak bangsa. YB Datuk Mohamad Alamin turut berharap agar bakal pendidik dapat meningkatkan apresiasi secara sama rata dan tidak hanya berfokus kepada pelajar yang cemerlang sahaja.

Tambah beliau lagi, KPM akan berusaha untuk menambah pengambilan bilangan guru ke Sabah dan Sarawak secara sekali beri (one-off) bagi menampung masalah kekurangan guru pada ketika ini.

Dalam siri lawatan tersebut, beliau turut menyampaikan sumbangan bantuan kewangan dan peralatan kepada Sukarelawan Skuad Amal Keluarga Malaysia IPG-Yayasan Guru Tun Hussein Onn (YGTHO) serta melawat tapak bangunan pentadbiran baharu, Dewan Serba Guna dan Auditorium IPG Kampus Gaya, Kota Kinabalu.

Dalam ucapannya, YB Datuk Mohamad Alamin turut mengingatkan guru agar sentiasa melaksanakan tugas hakiki sebagai pendidik, malah kebenaran yang diberikan oleh Perdana Menteri kepada golongan guru untuk bergiat aktif dalam politik bukanlah tiket kepada mereka untuk sibuk berpolitik sehingga mengabaikan tugas hakiki mereka.

Saya berasa bimbang jika para guru lebih mengutamakan berpolitik berbanding dengan melaksanakan amanah tugas sebagai guru sehingga melanggar syarat yang ditetapkan oleh jabatan dan kementerian masing-masing. Walau bagaimanapun, hingga kini masih belum ada garis panduan yang dikeluarkan tetapi guru sudah sedia maklum mengenai syarat dan peraturan semasa yang perlu dipatuhi.

“Terima kasih kepada Perdana Menteri atas keprihatinan beliau membenarkan golongan pendidik untuk bergiat aktif dalam dunia politik dan saya berharap agar para guru yang terlibat akan terus komited dalam melaksanakan tugas hakiki yang telah diamanahkan,” jelasnya.

Seterusnya, lawatan kerja ini akan bersambung ke daerah Keningau, Tambunan dan  Ranau bagi meninjau sebarang permasalahan dan juga menyampaikan beberapa sumbangan kepada sekolah di daerah tersebut.


Kunjungan Hormat ke Arkib Negara, DBP Pelihara Khazanah Sejarah melalui Pendigitalan

Kuala Lumpur – Dewan Bahasa dan Pustaka (DBP) mengadakan kunjungan hormat ke Arkib Negara Malaysia (ANM) pada pagi tadi bertempat di Pusat Pendokumentasian dan Pemeliharaan Audiovisual (PPAV).

Kunjungan DBP ini disambut baik oleh Tuan Haji Mohd Nasir Ismail, Pengarah Bahagian Pengembangan ANM bersama-sama pegawai ANM untuk mendapatkan pendedahan dan khidmat kepakaran dalam mengurus dan menjaga hak cipta karya, khususnya khazanah bersejarah.

Dalam pertemuan yang berlangsung kira-kira satu jam setengah ini berkisar tentang tatacara pengurusan dan pengendalian rekod yang komprehensif untuk diadaptasikan dalam pentadbiran DBP.

Pengarah Jabatan Penerbitan DBP, Tuan Haji Razali Che Mat mengatakan hasrat DBP untuk menjadi sebuah pusat rujukan tanpa sempadan, sekali gus sentiasa memastikan karya-karya dan khazanah lama (seperti kertas dokumen, filem, mikrofilem, gambar, pita rakaman audio visual, manuskrip, buku dan artikel) terus terpelihara dan dilindungi hak ciptanya.

Elemen pendigitalan merupakan agenda utama negara pada masa ini, maka kita perlu bersiap siaga dengan ilmu dan kemahiran melalui persekitaran teknologi maklumat dan komunikasi.

Menerusi pertemuan ini, Tuan Haji Mohd Nasir Ismail berkata, pembangunan sistem pengurusan rekod secara digital ini sangat penting dalam usaha mengumpul bahan sebagai sumber rujukan dan warisan negara pada masa akan datang.

Tambah beliau, perkara ini wajar dilakukan oleh setiap badan atau agensi bagi memastikan hak cipta terpelihara, seterusnya memenuhi keperluan semasa dan jangka panjang selain menyokong perkembangan era dunia digital.

Seperti di ANM, usaha pemeliharaan, penjagaan, pembersihan dan pengurusan koleksi arkib sentiasa ditambah baik mutunya untuk memastikan nilai khazanah dalam keadaan yang baik, seterusnya mampu menjadikan wadah dalam pencarian maklumat yang berguna.

Kunjungan pertemuan ini turut dihadiri oleh Ketua Editor Bahagian Majalah, Dr. Rosmani Omar; Ketua Bahagian Multimedia, Puan Naimah Yusof; Ketua Bahagian Pusat Dokumentasi Melayu, Nik Aman Nik Yusoff; dan Ketua Editor Bahagian Buku Umum, M Azahari Edin serta pegawai-pegawai DBP.

Mengulas lebih lanjut, hasil pertemuan ini diharapkan dapat diusahakan secara bersinergi antara DBP dengan ANM untuk meningkatkan kecekapan dan kesedaran pegawai selaku penjawat awam mengenai pengurusan rekod yang berkualiti, serta beroleh manfaat khususnya kepada warga pekerja yang mengaplikasikan pencarian data, dan masyarakat secara amnya.


Penyelidikan dan Inovasi: Mantapkan Kolaborasi dengan Rakan Sinergi

Untuk mendapatkan maklumat terkini, ikuti kami melalui Telegram

Pauh Putera – “Bagi memperluas peranan dan menjadi duta akademik di luar persekitaran universiti, seluruh warga Universiti Malaysia Perlis (UniMAP) haruslah komited mendekati komuniti melalui Program Tanggungjawab Sosial Universiti dan pemindahan ilmu berimpak tinggi bagi mengatasi pelbagai isu sosial dan kesejahteraan masyarakat dengan memperkasakan UniMAP4Society.”

Demikianlah kenyataan Duli Yang Teramat Mulia (DYTM) Tuanku Syed Faizuddin Putra ibni Tuanku Syed Sirajuddin Jamalullail, Raja Muda Perlis ketika berkenan berangkat menghadiri Majlis Santapan Malam Tuanku Canselor Bersama Ketua-ketua Jabatan UniMAP 2022 yang diadakan di Bangunan Canselori Kampus Alam Pauh Putra semalam.

Keberangkatan tiba baginda bersama-sama dengan Raja Puan Muda Perlis, Tuanku Hajah Lailatul Shahreen Akashah Khalil merangkap Tuanku Pro Canselor disambut oleh Naib Canselor, Prof. Ts. Dr Zaliman Sauli dan Timbalan-timbalan Naib Canselor serta pengurusan tertinggi universiti.

Dalam majlis tersebut, DYTM Tuanku Syed Faizuddin Putra turut menyampaikan titah supaya warga UniMAP terus memantapkan lagi kolaborasi dengan lebih banyak rakan sinergi dari aspek penyelidikan dan inovasi.

“Ilmu penyelidikan yang diterjemahkan kepada produk atau perkhidmatan baharu dapat meningkatkan mutu institusi, sekali gus mengukuhkan pembangunan ekonomi negara,” titah baginda Raja Muda Perlis dalam meyakinkan warga UniMAP berkaitan dengan manfaat yang bakal diperoleh daripada kerjasama tersebut.


KPM Komited Memperkasakan Program TVET di Kolej Vokasional

Keningau – KPM sangat komited dalam usaha meningkatkan program Pendidikan dan Latihan Teknikal dan Vokasional (TVET) di semua institusi di bawah Kementerian Pendidikan Malaysia (KPM), termasuklah kolej vokasional, kata Timbalan Menteri Pendidikan II, YB Datuk Mohamad Haji Alamin dalam tinjauan dan lawatan kerja di Kolej Vokasional Keningau semalam.

“Program merentasi kementerian ini selari dengan aspirasi kerajaan dalam RMK-12 baru-baru ini yang diumumkan oleh YAB Perdana Menteri Malaysia, Dato’ Sri Ismail Sabri Yaakob untuk memperkasakan TVET di negara kita.”

“Dengan inisiatif ini, kolej vokasional juga mampu bergerak pantas ke hadapan bersama-sama dengan kolej yang lain,” kata beliau ketika diwawancara.

Sebelum ini, beliau telah mengadakan lawatan ke Institut Pendidikan Guru (IPG) Kampus Keningau dan menerima beberapa pandangan untuk menaik taraf kampus tersebut.

Susulan daripada permohonan pihak Kolej Vokasional Keningau untuk menaik taraf dari segi struktur bangunan, beliau turut mengakui keperluan untuk penyelenggaraan kerana usia kolej tersebut agak lama. Oleh itu, KPM akan mempertimbangkan permohonan tersebut, ujar beliau.

Beliau turut menyampaikan sijil kepada pensyarah dan pelajar Kolej Vokasional Keningau yang telah memberikan sumbangan dalam menaikkan nama kolej pada peringkat kebangsaan dan antarabangsa.

Mengakhiri sesi wawancara itu, beliau menegaskan bahawa pihak KPM sangat komited untuk membela Murid-murid Berkeperluan Khas (MBK) kerana banyak insentif dan usaha dibuat oleh pihak KPM dengan memberi mereka ruang dan peluang yang lebih banyak dalam konteks pendidikan agar nasib mereka terbela dan tidak tertinggal di belakang.


Pengujian Identiti Digital Nasional Menjelang Akhir Tahun 2023

Menjelang akhir tahun 2023, Jabatan Pendaftaran Malaysia (JPN) sudah mula memberikan petunjuk berkenaan pengujian pelaksanaan Identiti Digital Nasional (IDN).

Merujuk Suruhanjaya Komunikasi dan Multimedia Malaysia (MCMC), IDN merupakan suatu bentuk pengenalan dan pengesahan diri secara digital dengan merujuk sumber tunggal yang sahih berdasarkan ciri-ciri biometrik seperti cap jari, pengecaman wajah, iris dan maklumat demografik.

“Manfaat IDN itu adalah untuk mendapatkan perkhidmatan digital yang selamat, terjamin dan dilindungi,” kata MCMC dalam kenyataan pada hari ini.

Pada masa yang sama, Timbalan Pengarah Bahagian Teknologi Maklumat dan Komunikasi JPN, Puan Laila Abdul Majid berkata, terdapat perbezaan pada penerapan IDN dan MyKad.

My kad merupakan kad fizikal yang memaparkan status kewarganegaraan untuk orang awam, sementara IDN pula lebih berfungsi mengesahkan identiti pengguna lebih terperinci.

Pelaksanaan IDN ini bukan sahaja merangkumi status kewarganegaraan, namun lebih kepada meningkatkan keselamatan identiti pengguna dalam setiap urusan transaksi.

Bukan itu sahaja, pengenalan IDN dikatakan baik untuk ekosistem kewangan negara kerana ciri khususnya memberikan jaminan keselamatan dan terhindar daripada penipuan maklumat.

Meskipun pembangunan ini masih pada peringkat awal, namun JPN menyasarkan supaya pelaksanaan IDN dijangka dapat dilakukan secara menyeluruh menjelang April tahun 2024.


Api dari Suatu Zaman

Untuk mendapatkan maklumat terkini, ikuti kami melalui Telegram

Dewan Bahasa dan Pustaka lahir di ambang kemerdekaan negara, dan dalam gelora jiwa bangsa yang ingin bebas daripada belenggu penjajahan yang sekian lama terpendam. Roh perjuangan dan semangat kebangsaan, khususnya dalam kalangan orang Melayu ketika itu bagaikan api yang marak membakar semangat setiap lapisan rakyat untuk bangkit berjuang membebaskan jiwa dan minda bangsa daripada terus tertawan.

Satu daripada tonggak utama bangsa dan negara yang merdeka ialah bahasa kebangsaan dan bahasa rasminya. Justeru, kebangkitan kebangsaan yang tinggi menjelang kemerdekaan bangsa dan negara ketika itu merupakan agenda utama perjuangan kebangsaan, iaitu mengangkat serta mendaulatkan bahasa Melayu sebagai bahasa kebangsaan. Demi melaksanakan amanah dan memaknakan hasrat bangsa itu, maka tertubuhlah Dewan Bahasa dan Pustaka (DBP) pada 22 Jun 1956.

Berbekalkan pengalaman lalu yang sarat hikmah dan perjuangan lestari, DBP terus melangkah ke hadapan ̶ membina, memajukan, menyebarluaskan dan mendaulatkan bahasa Melayu sebagai bahasa kebangsaan dan bahasa rasmi negara. Bersempena dengan ulang tahun ke-66 DBP, molek kiranya ditinjau beberapa ceritera kejayaan DBP, dan sumbangan besarnya kepada pembinaan tamadun bangsa Malaysia, sekali gus melakukan muhasabah bagi diri dan organisasi demi melangkah ke hadapan dengan semangat berapi, peribadi berintegriti dan citra berwibawa.

Sumbangan yang paling utama DBP ialah dalam pengekodan atau penyeragaman bahasa Melayu, iaitu dengan menghasilkan satu variasi bahasa standard yang sempurna dan seragam dari aspek tatabahasa, ejaan, makna dan sebutan yang telah membolehkan bahasa Melayu menjadi satu-satunya bahasa yang digunakan serta diutamakan dalam konteks rasmi dan pelbagai situasi formal yang lain.

Dalam aspek ejaan, sumbangan signifikan DBP ialah dalam penghasilan daftar ejaan Rumi yang paling lengkap yang sekali gus menjadi rujukan utama dalam pengejaan dan penulisan kata yang betul  ̶  garis panduan tersebutlah yang menjadi pedoman untuk menulis buku-buku teks dan sokongan pendidikan yang sifar kesalahan bahasa, sekali gus standard ejaan dan penulisan katanya untuk semua sekolah di seluruh negara.

Sebagai bahasa moden yang kian berkembang, bahasa Melayu juga perlu disempurnakan, diperkaya dan dilengkapkan dengan perbendaharaan kata, baik perbendaharaan kata biasa mahupun yang bersifat khusus dan teknikal. Maka itu, bagi memenuhi keperluan tersebut, DBP telah membina dan menerbitkan pelbagai jenis kamus, dan yang paling mutakhir ialah terbitnya Kamus Dewan Perdana (2020)  ̶  kamus yang mengandungi lebih daripada 120 ribu entri dan subentri itu ialah kamus bahasa Melayu yang terbesar dan terlengkap di dunia.

Sesungguhnya, DBP juga memainkan peranan yang sangat penting dalam pemupukan ataupun pengembangan bahasa Melayu sebagai bahasa moden yang lengkap dan cekap sehingga bahasa itu mencapai tahap saling terjemah dengan bahasa-bahasa moden lain. Hasil daripada perancangan yang tersusun dan terarah yang telah dilaksanakan DBP, maka ribuan istilah baharu dalam pelbagai bidang, termasuklah bidang sains dan teknologi telah dicipta dan digubal  ̶ tinggal lagi masyarakat, khususnya dalam kalangan sarjana, ilmuwan dan profesional perlu mengambil inisiatif untuk memanfaatkan istilah-istilah itu sepenuhnya dalam bidang masing-masing.

Dalam bidang persuratan, terutamanya dalam pembinaan serta pengembangan Kesusasteraan Kebangsaan dan Sastera Melayu, pun DBP tekal menjadi pemuka yang tiada duanya. DBP pernah melahirkan tujuh orang Sasterawan Negara, dan ramai lagi dalam kalangan karyawan DBP yang menjadi sosok yang menjulang tinggi atau towering figure dalam bidang persuratan dan kebahasaan seperti Profesor Datuk Seri Dr. Haji Awang Sariyan. Selebihnya juga ramai yang dihormati dan disegani pada peringkat kebangsaan sebagai penulis, pemakalah, ilmuwan dan kritikus sastera. Justeru, sosok karyawan DBP yang berbakat besar dalam bidang kesusasteraan, dan kesenian yang lain perlu menyerlahkan kepengarangan kendiri dengan melibatkan diri dalam pelbagai kegiatan kesusasteraan, di samping peri perlunya usaha-usaha berterusan untuk mengangkat harkat mereka sebagai penulis, kritikus dan sasterawan.

Kata orang tua-tua, sudah terang lagi bersuluh. Sejauh yang berkaitan dengan penerbitan dalam bahasa Melayu, DBP ialah penerbit kerajaan yang terkemuka, khususnya dari segi bilangan judul buku dalam bahasa Melayu yang diterbitkan pada setiap tahun. Bahkan, seperti yang diketahui umum, DBP juga mengungguli penerbitan majalah dalam bahasa Melayu. Tambahan pula, tiada siapa yang boleh menafikan bahawa DBP ialah lubuk emas bagi para penulis, dan pencetak Bumiputera  ̶  DBP menyediakan peluang dan ruang yang terbentang luas kepada para penulis untuk menerbitkan puisi, cerpen, novel, skrip drama, esei, jurnal, rencana, buku teks, dan sebagainya.

Tahun-tahun mendatang jauh lebih mencabar kepada DBP kerana DBP akan berhadapan dengan berbagai-bagai perubahan persekitaran, khususnya persekitaran ekonomi, politik, dasar, budaya, sosial, demografi, teknologi dan pendidikan. Persekitaran yang tidak menentu itu, sesungguhnya menuntut DBP dan seluruh warga kerjanya untuk senantiasa sensitif,  responsif, kreatif, inovatif dan produktif untuk membina, memajukan, mencekapkan serta mengembangkan bahasa, sastera dan penerbitan agar bahasa Melayu menjadi bahasa negara, bahasa ilmu, bahasa ekonomi, bahasa persuratan serta bahasa antarabangsa yang lengkap, cekap dan berwibawa.

Seyogianya, aneka ceritera kejayaan, keberadaan dan kepentingan DBP yang penulis paparkan selayang pandang ini hendaknya menjadi pendorong dan pemangkin kepada karyawan DBP di seluruh negara untuk membentuk serta memurnikan jiwa, emosi, rohani dan intelek diri yang jitu agar DBP tekal serta kekal menjadi obor kebangsaan, lidah rakyat yang sakti dan pustaka bangsa yang berwibawa.

Akhirulkalam, dirgahayu DBP, dan didoakan agar DBP senantiasa menjadi tenaga jiwa bangsa nan abadi dan keramat nian untuk seribu tahun lagi.


Kuota Pengambilan Pekerja Asing Tidak Ditutup

Putrajaya – Persekutuan Majikan-Majikan Malaysia (MEF) melihat tindakan menghentikan sistem kuota khas pengambilan pekerja asing akan memberikan kesan kepada proses pemulihan ekonomi negara, terutamanya dalam sektor swasta.

Presiden MEF, Datuk Syed Hussain Syed Husman menyatakan bahawa ekonomi negara telah terjejas teruk akibat pandemik COVID-19 yang melanda dunia sejak tahun 2019 serta bencana banjir yang berlaku baru-baru ini.

Minggu lalu, Menteri Dalam Negeri Malaysia, Datuk Seri Hamzah Zainudin berkata, kuota khas yang dikeluarkan dalam pengambilan pekerja asing di negara ini akan ditambah baik dengan beberapa kaedah baharu melalui syarat yang lebih ketat.

Hal ini demikian kerana jika pengambilan pekerja asing bersifat pengambilan bebas, pekerja asing akan masuk ke negara ini sewenang-wenangnya dan melanggar syarat, serta kriteria yang ditetapkan hingga menimbulkan masalah dari segi kebajikan, seperti tempat tinggal dan isu penggajian.

Namun begitu, Datuk Syed Hussain berpendapat bahawa kuota tersebut mesti berasaskan permintaan sektor dan syarikat. Beliau menekankan lagi isu ini apabila Tabung Kewangan Antarabangsa (IMF) melaporkan bahawa Malaysia pada daya pemulihan telah alami ketinggalan apabila pasaran Vietnam telah melepasi produktiviti negara dan telah menjadi ekonomi keempat terbesar di Asia Tenggara.

Selain itu, mengikut data IMF pada paparan Keluaran Dalam Negara Kasar (KDNK), Malaysia ketika ini berada di posisi keenam dalam negara ASEAN.

Melihat pada situasi tersebut, Presiden MEF itu berkata, seharusnya sistem buruh ini tidak ditamatkan bagi memastikan ekonomi negara dapat diseimbangkan semula. Persekutuan Pengilang-Pengilang Malaysia (FMM) turut berpendapat bahawa Malaysia perlu bertindak pantas ke arah mewujudkan dasar pengambilan pekerja asing berdasarkan sistem yang menyokong keperluan berasaskan permintaan sektor dan syarikat bagi mempercepatkan pemulihan perniagaan dan ekonomi.

Datuk Seri Hamzah Zainudin ketika menjawab isu ini berkata, majikan perlu memohon semula dengan Kementerian Sumber Manusia (KSM) untuk menambah baki pekerja yang dipohon memandangkan prosedur pengambilan pekerja asing telah diperketat bagi mengelakkan kuota bebas seperti legasi sebelum ini.

Sebelum ini setiap majikan perlu berurusan melalui Kementerian Dalam Negeri (KDN) untuk urusan penggajian pekerja asing. Namun begitu, kini semua urusan tersebut boleh dibuat melalui KSM bagi memastikan keseragaman dasar dan penyelarasan prosedur penggajian pekerja asing.


Tahun Baharu Cina: Jangkaan Trafik Meningkat 1.6 Juta Kenderaan Sehari, PLUS Saran Ikut Jadual TTA

Untuk mendapatkan maklumat terkini, ikuti kami melalui Telegram

Petaling Jaya – PLUS Malaysia Berhad (PLUS) menjangkakan pertambahan jumlah trafik daripada 1.4 juta kepada 1.6 juta buah kenderaan sehari bermula pada 28 Januari 2022 hingga 6 Februari 2022, berikutan perayaan Tahun Baharu Cina.

Rentetan itu, PLUS mengambil inisiatif mengeluarkan Cadangan Waktu Perjalanan (TTA) bagi pengguna Lebuhraya Utara-Selatan sebagai rujukan dan panduan untuk merancang perjalanan dengan baik, terutamanya bagi perjalanan keluar dari Lembah Klang.

Pengguna jalan raya yang menghala ke Perlis, Kedah, Pulau Pinang, Utara Perak dan Johor disarankan supaya memasuki lebuh raya sebelum pukul 10.00 pagi, manakala mereka yang menuju ke negeri lain disarankan untuk memasuki lebuh raya selepas pukul 1.00 tengah hari.

Dalam sidang media yang dikeluarkan pihak PLUS, Datuk Zakaria Ahmad, Ketua Pegawai Operasi PLUS berpesan agar orang ramai perlu merancang perjalanan terlebih dahulu dengan berpandukan TTA untuk mengurangkan perkumpulan jumlah kenderaan yang terlampau banyak pada satu-satu masa.

“Orang ramai hendaklah sentiasa berwaspada dan terus mematuhi SOP yang ditetapkan, terutamanya ketika berhenti di kawasan rehat (R&R) dan hentian sebelah di sepanjang lebuh raya.”

Selain itu, pengguna lebuh raya dinasihatkan agar memandu dengan berhemah dan berhati-hati lebih-lebih lagi ketika hujan. Rehat yang mencukupi juga sangat penting sebelum memulakan perjalanan bagi mengelakkan hal yang tidak diingini, di samping memastikan baki kad Touch ‘n Go dan eWallet RFID Touch ‘n Go sentiasa mencukupi.

Orang ramai disarankan untuk mengikuti Twitter PLUSTrafik dan Chatbot PUTRI, serta aplikasi Waze ataupun GoogleMap bagi mendapatkan maklumat terkini berkaitan dengan trafik.

Mengulas lebih lanjut, pengguna juga boleh melihat visual trafik terkini menerusi paparan kamera litar tertutup (CCTV) di aplikasi PLUS.

Pihak PLUS sentiasa komited dan bersiap siaga dalam apa-apa jua keadaan untuk memberikan bantuan segera kepada pengguna lebuh raya.

Sebarang bantuan lanjut, boleh hubungi di talian 24 jam PLUS menerusi  PLUSLine 1800 88 0000.


Pemerkasaan Wanita di Pentas Arena Sukan

Arau – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail, hari ini berkenan berangkat merasmikan Pembukaan Webinar Yayasan Tuanku Fauziah (YTF) – “Women in Search of Excellence” edisi kelima bertajuk Pemerkasaan Wanita dalam Sektor Kesukanan yang dianjurkan oleh Universiti Teknologi MARA (UiTM) Cawangan Perlis dengan kerjasama YTF dan Unit Perkhidmatan OKU (UPO) UiTM pada hari ini.

“Program pembangunan sukan penting bagi mewujudkan budaya bersukan. Hal ini selaras dengan dasar untuk menggalakkan rakyat mengamalkan gaya hidup sihat dan mencapai kecemerlangan serta pengiktirafan dalam bidang sukan.

“Selain meningkatkan akses kepada kemudahan sukan dan riadah untuk wanita, pelaksanaan program ini hendaklah mengambil kira keperluan dan kemampuan wanita di pelbagai peringkat bagi memastikan penyertaan wanita yang lebih menggalakkan,” titah Raja Muda Perlis yang menyokong penuh penglibatan wanita dalam pelbagai aktiviti sukan.

Ketika bertitah, Raja Muda Perlis juga menasihati rakyat agar memberikan sokongan terhadap penglibatan wanita dalam sukan bagi menggalakkan mereka menceburi bidang tersebut seperti menerusi pemberian peluang melanjutkan pelajaran dan mendapatkan pekerjaan. Melalui usaha itu, bilangan atlet, jurulatih dan pegawai sukan wanita juga dapat dipertingkatkan, selain peluang yang sama turut diberikan kepada wanita yang kurang upaya.

Tambah baginda yang merangkap sebagai Penasihat DiRaja YTF, “Arena sukan hari ini memerlukan lebih ramai penglibatan wanita yang berwawasan dan berkeyakinan tinggi sebagai platform untuk memartabatkan wanita di Malaysia. Malahan, orang ramai juga berpendapat bahawa tidak mustahil atlet wanita menjadi penyumbang pingat emas pertama negara menerusi sukan Olimpik.”

Menerusi dasar tersebut, YTF akan terus berusaha memperkasakan dan menambah baik peluang yang ada terutamanya untuk golongan wanita termasuklah bidang sukan.

Ahli panel dari UiTM Cawangan Perlis dan YTF yang turut diundang untuk berkongsi ilmu dalam webinar tersebut ialah Bekas Jaguh Heptathlon Negara, Datuk Zaiton Othman yang berbicara tentang “Memperkasa Wanita dalam Sukan”; Bekas Ratu Trek Negara, Datuk Marina Chin yang berkongsi tentang “Membina Jati Diri dalam Kalangan Wanita”; serta Bekas Penembak Paralimpik Malaysia, Senator Datuk Ras Adiba Mohd Radzi dengan tajuk perbincangan “Sky is the Limit”.

Majlis perasmian penutupan ini disempurnakan oleh Raja Puan Muda Perlis, Tuanku Hajjah Lailatul Shahreen Akashah Khalil merangkap Pengerusi Yayasan Tuanku Fauziah.

Turut diundang dalam majlis ini pada sesi petang ialah tiga orang atlet negara yang terdiri daripada Juni Karimah Noor Jamali (Perahu Layar), Nur Suryani Mohamed Taini (Menembak) dan Anis Amira Rosidi yang berasal dari Perlis (Keirin Berbasikal) yang berkongsi ilmu dan pengalaman mengenai “Mengimbangi Bidang Sukan dan Akademik”.


Syarahan Ungku Aziz’s Thoughts and Public Policies

Untuk mendapatkan maklumat terkini, ikuti kami melalui Telegram

Kuala Lumpur – Pusat Pengajian Pembangunan Ungku Aziz (UAC) dengan kerjasama Universiti Malaya (UM) telah menganjurkan program The Royal Professor Ungku Aziz Public Lecture: Ungku Aziz’s Thoughts and Public Policies pada petang tadi. Forum yang diadakan secara dalam talian boleh ditonton secara langsung menerusi platform Zoom dan media sosial UAC seperti Facebook.

Tujuan forum diadakan adalah untuk mengupas tentang sumbangan, jasa dan pengorbanan Profesor Diraja Ungku Aziz kepada negara. Forum ini menampilkan seorang panel jemputan, iaitu Tan Sri Dato’ Seri Dr. Sulaiman Mahbob, Pengerusi Institut Penyelidikan Ekonomi Malaysia (MIER). Manakala Profesor Madya Dr. Raja Noriza Raja Ariffin, Pengarah Institut Antarabangsa Polisi Awam dan Pengurusan UM (INPUMA) selaku moderator program.

Forum dimulakan oleh Tan Sri Dato’ Seri Dr. Sulaiman Mahbob yang berkongsi tentang latar belakang diri dan kehidupan Profesor Diraja Ungku Aziz. Seterusnya, beliau menghuraikan tentang Indeks Sarung (Sarung Index) yang dicipta oleh Profesor Diraja Ungku Aziz sebagai penunjuk kadar kemiskinan dalam kalangan orang Melayu pada era tahun 1950-an dan 1960-an.

Menurut Tan Sri Dato’ Seri Dr. Sulaiman Mahbob, teori Indeks Sarung merujuk jumlah kain sarung dalam isi rumah (household) dan dibahagikan dengan jumlah penghuni rumah itu (tolak bayi dan anak kecil). Apabila semakin kurang bilangannya, maka semakin tinggi kadar kemiskinan.

“Dengan pengamatan dan pendekatan praktikal seperti inilah Profesor Diraja Ungku Aziz membuat analisis isu kemiskinan luar bandar. Namun begitu, beliau percaya kemiskinan tidak mengenal kaum. Selain itu, beliau juga melihat tiga faktor yang menjadikan kemiskinan kronik luar bandar berlaku, iaitu produktiviti rendah, diskriminasi dan kekangan institusi,” ujar Tan Sri Dato’ Seri Dr. Sulaiman Mahbob.

Tambah beliau, sumbangan, jasa dan pengorbanan Profesor Diraja Ungku Aziz dalam meningkatkan taraf hidup dan sosioekonomi masyarakat Malaysia tidak ternilai harganya. Profesor Diraja Ungku Aziz membuat kajian dan sering menekankan tentang isu masalah kemiskinan pendidikan, kebuluran dan kekurangan makanan berkhasiat bagi masyarakat luar bandar.

Peluang pendidikan dan pekerjaan, ketidaksamaan agihan pendapatan serta bekalan air dan elektrik yang terhad di kawasan desa juga merupakan isu yang sering disentuh dan dikupas oleh Profesor Diraja Ungku Aziz demi membangunkan negara. Bahkan, tokoh ilmuwan ini turut berkongsi dan menghuraikan tentang punca-punca kemiskinan serta kaedah-kaedah yang berkesan bagi membasmi kemiskinan dalam kalangan rakyat.

Turut hadir dalam forum ini ialah Tan Sri Datin Paduka Dr. Ungku Zeti Akhtar Ungku Abdul Aziz, bekas Gabenor Bank Negara Malaysia (BNM) dan satu-satunya anak Profesor Diraja Ungku Aziz.